Pengurusan Cukai Pendapatan Bagi Pembayar Cukai yang Meninggal Dunia

Kuala Lumpur – Cukai pendapatan individu merupakan salah satu instrumen penting dalam pembangunan negara kerana kerajaan akan menggunakannya untuk membiayai  projek pembangunan dan meningkatkan taraf hidup serta kesejahteraan rakyat. Namun,  bagaimana cukai pendapatan seseorang individu yang telah meninggal dunia diuruskan oleh HASiL? Adakah ia akan tetap dikutip atau dihapus kira sahaja? Sekiranya seseorang itu telah meninggal dunia maka para pewarisnya akan bertanggungjawab sepenuhnya terhadap sebarang komitmen kewangan si mati termasuklah pengurusan cukai si mati  berdasarkan Seksyen 74 di bawah Akta Cukai Pendapatan 1967 (ACP 1967).

Merujuk kepada seksyen ini, waris si mati boleh dikenakan taksiran seperti mana taksiran dikenakan atas si mati. Oleh yang demikian,  pihak waris atau wasi haruslah cakna akan sebarang tunggakan atau lebihan cukai yang ada pada si mati. Pengetahuan pengurusan cukai si mati ini perlu difahami serta diuruskan dengan sebaiknya bagi memudahkan sebarang urusan kewangan si mati. Bagi individu yang sudah meninggal dunia, taksiran cukai akan dibuat untuk pendapatan yang diterima sehingga tarikh kematian individu tersebut dan taksiran ini akan dibuat atas nama waris yang sah.

Justeru, apa-apa pendapatan yang diperoleh selepas tarikh kematian tidak akan dianggap pendapatan si mati. Semua pendapatan selepas tarikh kematian akan dianggap sebagai pendapatan harta pusaka individu si mati dan ditaksir atas nama waris sah atau pentadbir harta pusaka. Satu fail baharu akan didaftarkan untuk tujuan menaksir pendapatan harta pusaka si mati. Kadar cukai yang dikenakan terhadap pentadbir harta pusaka atau waris yang sah pula sama dengan kadar cukai yang dikenakan atas seseorang individu. Bagi memudahkan urusan pelaporan pendapatan si mati, waris atau pentadbir harta pusaka wajib melaporkan pendapatan harta pusaka si mati di bawah pentadbirannya dengan menggunakan Borang Nyata Cukai Pendapatan untuk harta pusaka iaitu Borang TP.

Apa yang akan berlaku sekiranya si mati mempunyai cukai tertunggak?

Cukai tertunggak wujud apabila baki cukai yang dikenakan gagal dibayar oleh pembayar cukai dalam tahun semasa sehingga melangkau ke tahun taksiran berikutnya. Dalam hal ini, cukai tertunggak wujud apabila si mati tidak melunaskan baki cukai beliau ketika hidupnya. Sekiranya keadaan ini berlaku, waris atau pentadbir harta pusaka si mati perlu bertanggungjawab untuk menyelesaikan tunggakan tersebut daripada harta pusaka si mati. Sebagai makluman, kuasa menuntut cukai tertunggak si mati daripada waris atau pentadbir harta pusaka telah diperuntukkan di bawah Seksyen 74 dan Seksyen 106 di bawah Akta Cukai Pendapatan 1967 (ACP 1967).

Sekiranya si mati masih lagi mempunyai cukai tertunggak, pihak HASiL boleh memungutnya daripada waris atau pentadbir harta pusaka si mati bagi tujuan kutipan cukai kepada kerajaan. Walau bagaimanapun, HASiL amat terbuka bagi sebarang proses rundingan jika waris atau pentadbir harta pusaka si mati tidak mampu untuk menyelesaikan baki cukai tersebut secara sekali gus. Mereka boleh memohon aturan bayaran secara ansuran tertakluk kepada kuasa budi bicara HASiL.

Bolehkah waris menuntut lebihan cukai yang telah dibayar oleh si mati?

Persoalan ini juga banyak ditimbulkan oleh waris kerana sememangnya terdapat kes si mati telah membayar cukai lebih tinggi berbanding amaun cukai yang dikenakan terhadapnya. Sehubungan dengan itu, bagi waris yang menghadapi situasi ini, mereka boleh membuat tuntutan secara rasmi dengan pihak HASiL amaun lebihan kredit atau cukai terlebih bayar tersebut. Bagi memudahkan HASiL memproses permohonan ini, waris perlu mengemukakan beberapa dokumen penting yang berkaitan antaranya sijil kematian si mati dan salinan Surat Kuasa Mentadbir atau Geran Probet (Grant of Probate) yang diakui sah sama ada oleh Pesuruhjaya Sumpah, Majistret Mahkamah atau kakitangan kerajaan dalam kategori pengurusan dan profesional. Senarai lengkap dokumen yang perlu dikemukakan boleh diperolehi dengan merujuk Rangka Kerja Pungutan Cukai di portal rasmi HASiL di www.hasil.gov.my . Jika terdapat lebih dari satu pentadbir harta pusaka, bayaran balik akan dilakukan atas nama salah satu pentadbir sahaja.

Kesimpulannya, seseorang pembayar cukai yang meninggal dunia tetap mempunyai tanggungjawab untuk menjelaskan sebarang cukai tertunggak yang ada kerana dianggap sebagai hutang kepada Kerajaan. Pihak waris atau pentadbir harta pusaka si mati perlu melaksanakan tanggungjawab tersebut bagi pihak si mati. Sehubungan dengan itu, setiap waris disyorkan agar membuat semakan terlebih dahulu kedudukan cukai si mati dengan pihak HASiL bagi memastikan semua cukai si mati telah dilunaskan sekali gus menjamin kelancaran urusan pembahagian harta pusaka si mati dan sebarang tuntutan wajib yang lain.


Kriteria Siswazah dan Cabaran Pasaran Kerja

Untuk mendapatkan maklumat terkini, ikuti kami melalui Telegram

Kangar – Universiti Malaysia Perlis (UniMAP) hari ini menganjurkan program “UniMAP Entrepreneur & Career Talk 2022”. Program tersebut telah dirasmikan oleh Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail.

Dalam titah perasmian itu, baginda bertitah bahawa siswazah perlu melengkapkan diri mereka dengan pengetahuan dan persediaan yang mencukupi kerana pasaran kerja masa ini sudah jauh berbeza daripada zaman dahulu.

Tambahan pula, ketidaktentuan keadaan semasa turut memberikan kesan yang hebat terhadap graduan bagi tahun 2020, 2021 dan 2022. Keadaan ini telah menyebabkan kadar persaingan untuk mendapatkan pekerjaan menjadi tinggi sejak akhir-akhir ini. Oleh itu, siswazah perlu didedahkan dengan pelbagai aspek yang berkaitan dengan pengetahuan, kemahiran serta pengalaman oleh pihak universiti agar mereka bersedia untuk memasuki pasaran kerja kelak.

Pada kesempatan yang sama, DYTM Tuanku Syed Faizuddin Putra mengingatkan semua masyarakat tentang kesan COVID-19 yang menyebabkan pengurusan industri dan syarikat terpaksa dilakukan secara dalam talian.

Keadaan itu menuntut masyarakat untuk menguasai kemahiran digital. Sehubungan dengan itu, Tuanku Raja Muda yang juga merangkap Tuanku Canselor UniMAP menitahkan para mahasiswa agar melengkapkan diri masing-masing dengan kemahiran terkini yang akan menjadi kelebihan untuk mengisi sebarang kekosongan jawatan yang ditawarkan oleh syarikat.

Hadir sama memeriahkan majlis tersebut ialah Naib Canselor, Prof. Ts. Dr. Zaliman Sauli dan Timbalan Naib Canselor Hal Ehwal Pelajar dan Alumni, Prof. Dr. Mohd Fo’ad Sakdan.

Antara ahli panel yang diundang dalam program itu ialah Ketua Pegawai Pemasaran & Komunikasi Bank Rakyat, Nizam Sani; Pengarah Kanan Frost & Sullivan Asia Pacific, Barry Lim; Ketua Mastrak, Eena Khalil Lim; Pengarah Eksekutif Energy Actions Partner, Ayu Abdullah; dan Penasihat Envision Digital International Pte. Ltd., iaitu Azaidi Mohd Lazim.


Fintech Peluang Pembiayaan Alternatif PMKS

Kemajuan aplikasi teknologi kewangan (fintech) dalam pasaran modal dilihat sebagai antara pemangkin kepada usaha transformasi negara untuk menjadi peneraju ekonomi digital di rantau ini. Sebagai badan berkanun yang mengawal selia dan membangunkan pasaran modal Malaysia, Suruhanjaya Sekuriti Malaysia telah menunjukkan komitmen yang tinggi dalam memastikan potensi fintech ini digunakan secara optimum.

Di dekad sebelum ini, pasaran modal lazimnya hanya dikaitkan dengan syarikat-syarikat besar yang juga memerlukan jumlah dana yang besar. Manakala, perusahaan mikro, kecil dan sederhana (PMKS) dilihat lebih sinonim dengan cara pembiayaan tradisional untuk mendapat bantuan dana perniagaan. Antaranya, melalui pinjaman bank atau pun menerusi agensi-agensi tertentu yang menawarkan skim pembiayaan mikro, seperti Amanah Ikhtiar Malaysia (AIM) dan TEKUN Nasional.

Walau bagaimanapun, kita sering mendengar keluhan para usahawan PMKS  tentang kesukaran mereka untuk mendapatkan pembiayaan, terutamanya daripada pihak bank. Antara faktor yang dikatakan menjadi punca kegagalan mendapatkan pinjaman bank adalah isu dokumentasi yang tidak lengkap, aliran tunai yang tidak menepati piawaian bank, serta kekangan aset sebagai cagaran. Susulan itu, kebangkitan fintech yang lebih fleksibel dalam penawaran pembiayaan ini dilihat dapat membina ekosistem pasaran modal yang lebih menyeluruh, yang mana turut melibatkan keterangkuman kewangan bagi sektor PMKS.

Tambahan pula, ekonomi PMKS kini sangat terjejas kesan daripada pandemik Covid-19 yang telah melanda dunia. Impak ini tidak boleh dipandang ringan kerana walaupun bersaiz mikro, kecil dan sederhana, sektor PMKS merupakan tulang belakang ekonomi negara kerana  mewakili 97.2% daripada jumlah pertubuhan perniagaan di Malaysia pada tahun 2020. Maka, kesuraman ekonomi PMKS akan pastinya memberi impak yang signifikan kepada ekonomi negara secara amnya. Malahan, buat pertama kalinya pada tahun 2020, keluaran dalam negara kasar (KDNK) PMKS mencatatkan angka yang lebih rendah berbanding KDNK negara – menunjukkan bahawa betapa terjejasnya sektor PMKS ekoran pandemik baru-baru ini.

Sehubungan itu, aplikasi fintech dilihat sebagai berpotensi untuk membantu memulihkan sektor PMKS. Ini terbukti apabila platform pendanaan ramai berasaskan ekuiti (equity crowdfunding, ECF) serta pembiayaan antara rakan setara (peer-to-peer financing, P2P) begitu rancak menyokong PMKS dalam keperluan pembiayaan mereka sepanjang tempoh pandemik. Suruhanjaya Sekuriti Malaysia  memaklumkan bahawa platform-platform fintech yang berasaskan konsep ECF dan P2P ini telah berjaya mengumpulkan dana sebanyak RM625 juta hanya dalam masa enam bulan pertama tahun 2021 – di mana terdapat peningkatan sebanyak 151% dan 220% berbanding dengan tempoh yang sama pada tahun sebelumnya, masing-masing bagi ECF dan P2P. Sehingga September 2021, platform ECF dan P2P masing-masing telah berjaya mengumpul dana sebanyak RM352.11 juta dan RM1.94 bilion secara kumulatif sejak beroperasi.

Dengan ini, jelas bahawa plaftorm fintech tidak sepatutnya dianggap sebagai pengganggu (disruptor) kepada perbankan tradisional. Sebaliknya, ia harus dilihat sebagai alternatif pembiayaan yang menjadi pelengkap ekosistem pasaran modal bagi memenuhi keperluan modal yang lebih inklusif. Setakat ini, terdapat 10 platform ECF dan 11 platform P2P yang berdaftar dengan Suruhanjaya Sekuriti Malaysia. Para usahawan PMKS kini mempunyai opsyen yang lebih luas bagi mendapatkan pembiayaan bagi modal perniagaan, malahan aplikasi fintech seumpama ini juga dipercayai mampu menawarkan perkhidmatan yang lebih kos efektif kepada pengguna.


Penguasaan Bahasa Melayu Peserta PABM 2021 yang Membanggakan

JOHOR BAHRU − Berkenaan dengan penganjuran PABM 2021, menurut Pengerusi Lembaga Pengelola Dewan Bahasa dan Pustaka (DBP), Prof. Datuk Seri Dr. Haji Awang Sariyan, sebagai badan perancangan bahasa Melayu, pelibatan DBP dalam PABM 2021 (malah sejak musim pertama pada tahun 2007) sudah menjadi sebahagian daripada tanggungjawabnya. DBP sendiri pada tahun 2000 telah mula menggerakkan Majlis Antarabangsa Bahasa Melayu, yang melibatkan persidangan dan wacana lain, penataran bahasa dan sastera, penerbitan dan pelbagai bentuk kegiatan lain pada peringkat antarabangsa. PABM ialah satu daripada kaedah mengangkat bahasa Melayu ke peringkat dunia, apatah lagi yang melibatkan golongan muda.

Tahap penguasaan bahasa Melayu peserta pada umumnya membanggakan, terutama dalam konteks bahasa Melayu tinggi. Ada beberapa aspek yang dapat dibaiki, terutama sebutan seperti bunyi e pepet disebut dengan e taling. Walau bagaimanapun, bagi peserta dari luar alam Melayu, kekurangan seperti itu tidak sampai menunjukkan kelemahan yang besar, malah ada yang mampu menggunakan peribahasa dan unsur gaya bahasa Melayu dalam pidato mereka.

Seorang lagi panel hakim yang mengadili PABM 2021 yang sempat ditemu bual ialah Puan Olga Vasilevskava (warga Rusia), perunding Nanostix Sdn. Bhd. dan beliau pernah menjuarai PABM 2007. Secara keseluruhannya, beliau amat berpuas hati dengan persembahan yang dipamerkan oleh semua peserta yang menampakkan kematangan berhujah. Katanya lagi, penganjuran PABM perlu dikembangkan ke serata dunia dan semoga selepas berakhirnya pandemik COVID-19 dapat membuka lebih banyak penyertaan dalam pertandingan ini pada masa hadapan.


Malaysia Antara 10 Terbaik Dunia Alibaba Global Digital Talent – Global Challenge 2021

Untuk mendapatkan maklumat terkini, ikuti kami melalui Telegram

Kuala Lumpur – Alibaba Global Digital Talent (GDT) Global Challenge 2021 atau Cabaran Global 2021 GDT (Bakat Digital Global) Alibaba yang melabuhkan tirai baru-baru ini menyaksikan pasukan Malaysia mencipta kecemerlangan, dengan dua penyertaan disenarai pendek sebagai 10 Terbaik Global daripada lebih 2000 penyertaan. Secara keseluruhannya, sembilan buah pasukan dari Malaysia yang menyerlah dalam pusingan kebangsaan pertandingan berjaya memasuki pusingan akhir global, yang menampilkan 82 buah pasukan yang disenarai pendek dari seluruh dunia.

Cabaran Global merupakan pertandingan keusahawanan antarabangsa di bawah Program GDT Kumpulan Alibaba. Pertandingan tahun ini menekankan kuasa dan potensi jenama terus kepada pengguna dengan fokus untuk meletakkan digital pada barisan hadapan strategi jualan dan pemasaran.

Pasukan yang mengambil bahagian ditugaskan untuk membangunkan penyelesaian jualan dan pemasaran bagi para pengeluar terkenal yang disyorkan oleh Cabaran GDT Alibaba atau kategori produk berpotensi tinggi lain, dan menterjemahkan strategi mereka dalam amalan untuk mempertingkatkan pendedahan dan kuasa jenama produk sasaran mereka dalam pasaran antarabangsa.

Lebih daripada 2000 buah pasukan dari China, Columbia, Malaysia, Mongolia, Korea Selatan, Filipina, United Kingdom, dan Amerika Syarikat mengambil bahagian dalam cabaran pada tahun ini. Peserta mempunyai akses kepada latihan secara langsung yang diberi oleh pakar industri dan usahawan daripada Rangkaian GDT Alibaba untuk mempelajari pelbagai kemahiran penting dalam perjalanan memulakan sebuah perniagaan pada era digital.

Finalis 10 Terbaik Global dipilih berdasarkan lima kriteria umum, iaitu cerapan pengguna, inovasi, pelaksanaan perniagaan, kuasa pemasaran digital dan kuasa pelaksanaan pasukan “Pandemik COVID-19 membuktikan betapa perlunya perniagaan memberikan keutamaan kepada penjenamaan digital dan strategi pemasaran untuk memperluas jangkauan mereka kepada pengguna akhir. Inilah masa terbaik untuk membolehkan bakat masa depan kita mengaplikasikan kreativiti dan kebijaksanaan digital dalam persekitaran dunia sebenar bagi mewujudkan penyelesaian berdaya maju yang dapat memikat hati pengguna moden hari ini,” jelas James Song, Setiausaha Agung Pejabat Globalisasi Alibaba.

Dua buah pasukan Malaysia yang melayakkan diri dalam 10 Terbaik Global pada tahun ini ialah Pasukan Quadrifoglio daripada Universiti Tunku Abdul Rahman (UTAR) dan Pasukan Young Boss daripada Sunway University. Bagi kejayaan penyertaan mereka, Pasukan Quadrifoglio mencipta penjenamaan digital lengkap dan kertas cadangan pemasaran bagi penyelesaian rumah pintar hidroponik melalui kerjasama dengan JTEC, iaitu pengeluar sistem hidroponik rumah pintar di Malaysia. Produk tersebut direka bentuk untuk menjadikan penanaman dalam rumah lebih selesa dan mudah diakses dengan pemantauan automasi masa benar dan sistem kawalan.

Projek mereka menyerlahkan kandungan digital yang dihasilkan secara keseluruhan oleh pasukan tersebut seperti hantaran blog, video jenama dan hantaran media sosial, yang bertujuan mempertingkatkan kesedaran bukan sahaja mengenai produk tetapi juga jenama dan manfaat gaya hidup yang mampan.

Sementara itu, menyedari potensi industri haiwan peliharaan yang pantas berkembang di Malaysia, Pasukan Young Boss memfokuskan penyelidikan mereka pada bidang ini dan membangunkan pengeluaran yang berkaitan dan strategi pemasaran bagi tilam haiwan peliharaan premium yang boleh diubahsuai, yang disasarkan kepada pemilik anjing dan kucing.

Mereka memanfaatkan hantaran media sosial untuk membina kesedaran jenama dan memperkenalkan ciri produk dalam kalangan pemilik haiwan peliharaan muda di Malaysia, yang mengutamakan ciri tahan lama dan harga mampu bayar.  “Menempatkan diri dalam kelompok finalis 10 Terbaik Global Cabaran Global GDT Alibaba merupakan pencapaian yang tidak pernah kami impikan. Daripada pembinaan aplikasi serta penghasilan jenama dan kandungan media sosial hinggalah berjaya terpilih untuk pusingan akhir global, kami telah mempelajari banyak iktibar yang berharga, bukan hanya dari segi kemahiran dan pengetahuan, tetapi juga dari segi kerja berpasukan dan daya tahan. Latihan, pembelajaran penting dan amalan terbaik yang disediakan oleh pasukan GDT Alibaba dan juga bimbingan daripada penasihat kami di UTAR ternyata sangat membantu dalam memastikan kami berada pada landasan yang tepat,” jelas Pasukan Quadrifoglio.

“Perjalanan yang dilalui sungguh memberangsangkan bagi kami yang mengambil bahagian dalam Cabaran Global GDT Alibaba tahun ini. Iktibar dan pembelajaran penting yang telah kami raih dalam proses ini adalah amat bermakna. Daripada penyelidikan kami, kami dapat memerhatikan trend kemanusiaan dan premium haiwan peliharaan yang berkembang, yang semakin meningkat ketika pandemik terutamanya dalam kalangan generasi milenium yang lebih bersedia untuk berbelanja terhadap haiwan peliharaan berbulu mereka. Hal ini mendorong kami menyedari potensi besar dalam pasaran tilam haiwan peliharaan yang masih belum diteroka sepenuhnya,” ujar Pasukan Young Boss.

UTAR juga memasukkan pasukan kedua, RT4, yang memenangi tempat ketiga dalam pusingan kebangsaan. RT4 telah menghantar kertas cadangan mereka mengenai tapak kasut ortotik tersuai. Produk penjagaan keselesaan, yang bertujuan menyediakan pelapik dalam kasut pada harga mampu milik dengan memanfaatkan reka bentuk 3D dan teknologi percetakan.

Program GDT Alibaba (dahulunya “Program GET Alibaba”) diperkenalkan pada tahun 2016 dengan misi menggalakkan transformasi digital dan pembangunan inklusif melalui inkubasi bakat digital. Melalui rangkaian latihan globalnya, Program tersebut hingga kini memberikan manfaat kepada 80 rakan kongsi pendidikan dan melatih lebih 1000 orang pensyarah dan lebih 20 000 orang pelajar serta peserta lain dari Columbia, Mexico, Mongolia, Malaysia, negara Thai, Indonesia, Filipina, Rwanda, Singapura, dan China.

Program GDT Alibaba di Malaysia bekerjasama dengan INTI University, HELP University, Sunway University, dan UTAR untuk “mengeram” bakat digital tempatan. Hingga kini, lebih daripada 3000 orang pelajar tempatan mempelajari konsep ekonomi digital dan meneroka peluang dalam ekonomi digital melalui Program tersebut.

Program GDT Alibaba merupakan sebahagian daripada misi Alibaba untuk memudahkan perniagaan di mana-mana sahaja. Dengan memanfaatkan sumber dan amalan terbaik daripada Ekosistem Alibaba di seluruh dunia, inisiatif ini menyasarkan perkongsian impak positif daripada paradigma perniagaan baharu ekonomi digital dan menggalakkan pembangunan inklusif untuk merangsang dan memperkasakan belia secara global. Rangkaian GDT Alibaba terbuka kepada universiti dan institusi pendidikan yang berhasrat menggabungkan kurikulum ekonomi digital dalam sistem pendidikan dan latihan serta membangunkan usahawan muda dan bakat digital.

Untuk maklumat lanjut mengenai Rangkaian GDT Alibaba, sila layari https://get.alibaba.com/


Harga Siling Runcit Ayam Standard RM8.90 Sekilo di Semenanjung Malaysia

Putrajaya – Kementerian Perdagangan Dalam Negeri dan Hal Ehwal Pengguna (KPDNHEP) menyambut baik keputusan Kerajaan dalam menetapkan harga siling runcit ayam standard pada RM8.90 sekilogram dalam Mesyuarat Khas Majlis Tindakan Sara Hidup Negara (NACCOL) Mengenai Industri Pengeluaran Makanan pada 31 Januari 2022 yang dipengerusikan oleh YAB Perdana Menteri Malaysia, YAB Dato’ Sri Ismail Sabri Yaakob.

Harga siling runcit ini akan berkuat kuasa pada 5. Februari 2022 setelah berakhirnya Skim Harga Maksimum Keluarga Malaysia (SHMKM) pada 4 Februari 2022. Harga ini akan kekal hingga 5 Jun 2022, iaitu selama 121 hari bagi menjamin kestabilan harga ayam dan juga harga makanan lain yang berkaitan. Penetapan Harga Siling Runcit ayam bagi Labuan, Sabah dan Sarawak akan dibuat berdasarkan lokasi.

Mesyuarat diberikan taklimat berkenaan industri pengeluaran ayam dan telur yang menerima impak kenaikan mendadak kos input makanan jagung dan soya merangkumi 70% kos penternakan ayam. Dengan peningkatan kos pengeluaran maka pihak industri telah mengemukakan kepada kerajaan supaya harga kawalan dinaikkan. Sekiranya tiada intervensi daripada kerajaan, harga runcit ayam di pasaran pada masa ini akan melebihi RM10.00 sekilogram.

Harga runcit RM8.90 ini merupakan penurunan kali ketiga selepas ditetapkan pada RM9.50 semasa Perayaan Deepavali, RM9.30 ketika Skim Harga Maksimum Keluarga Malaysia (SHMKM) dari 7 Disember hingga 31 Disember 2021 dan RM9.10 semasa SHMKM dari 1 Januari 2022 hingga 4 Februari 2022.

Penetapan harga baru runcit ayam ini ditampung melalui subsidi kerajaan hingga kos pengeluaran ayam kembali rendah dan stabil. Beberapa ketetapan rakyat berpusat bersabit dengan industri pengeluaran ayam dan telur juga telah diputuskan dalam mesyuarat NACCOL:

i. Harga telur ayam semua gred kekal seperti harga maksimum runcit Skim Harga Maksimum Keluarga Malaysia (SHMKM) semasa.

ii. Pelaksanaan kedua-dua harga siling runcit ayam dan telur ini bermula 5 Februari sehingga 5 Jun 2022. Walau bagaimanapun, harga siling runcit ini akan dikaji dari masa ke semasa bergantung kepada faktor-faktor yang mempengaruhi pengeluaran ayam dan telur ayam negara.

iii. Permit import ayam bulat dibuka kepada semua pemegang Permit Kelulusan (AP) bagi mengimport ayam, berbanding dengan sebelum ini mereka hanya dibenarkan mengimport keratan ayam seperti kepak, paha dan lain-lain. Mesyuarat juga bersetuju AP mengimport ayam dibuka kepada pengusaha pasar raya besar (Hypermarket).

KPDNHEP juga ingin menyatakan sokongan terhadap keputusan proaktif kerajaan dalam memastikan Dasar Sekuriti Makanan Negara sentiasa terjamin bukan sahaja dari segi bekalan, tetapi juga pada harga yang tidak membebankan rakyat Malaysia:

i.    Menyokong penyelidikan yang dilaksanakan oleh Institut Penyelidikan dan Kemajuan Pertanian Malaysia (MARDI) untuk menjadikan isi rong kelapa sawit sebagai alternatif kepada jagung dan soya yang diimport sepenuhnya sebagai makanan ayam.

ii.  Mencadangkan kepada kerajaan negeri untuk memanjangkan tempoh penggunaan tanah di bawah lesen pendudukan sementara (TOL) bagi aktiviti pertanian.

iii. KPDNHEP akan memastikan pelaksanaan arahan Kerajaan kepada agensinya, Suruhanjaya Persaingan Malaysia (MyCC) untuk membuat siasatan berterusan bagi memastikan tiada wujudnya kartel dalam pakatan menentukan harga ayam dan telur.

Semua ketetapan termasuk pelan tindakan jangka panjang yang diputuskan akan dibincangkan dengan lebih terperinci dalam Mesyuarat Taskforce Pelaksanaan yang akan dipengerusikan oleh MAFI dan akan dilaporkan dalam mesyuarat NACCOL akan datang.


TVET Mampu Lahirkan Individu Usahawan

Untuk mendapatkan maklumat terkini, ikuti kami melalui Telegram

Putrajaya – Mesyuarat Majlis TVET Negara (MTVET) pada hari ini dipengerusikan oleh Yang Amat Berhormat Perdana Menteri Malaysia, Dato’ Sri Ismail Yaakob secara telesidang ini dihadiri oleh 13 orang menteri, tokoh industri, termasuklah dari Persekutuan Pekilang-pekilang Malaysia, ahli akademik, dan wakil pelajar.

Mesyuarat MTVET kali ini melakarkan sejarah dengan memperakukan penubuhan Badan Koordinasi TVET Kerajaan-Industri (Government- Industry TVET Coordination Body (GITC)).

Buat julung-julung kalinya, badan yang diterajui industri tersebut akan terlibat secara langsung dalam pembangunan modal insan TVET negara, khususnya berkaitan dengan keperluan kemahiran dan tenaga kerja.

Keanggotaan GITC terdiri daripada 12 buah persatuan berdasarkan sektor industri yang bersetuju bersama-sama berganding bahu menjayakan agenda TVET negara melalui GITC.

Mesyuarat juga bersetuju dengan pelaksanaan TVET Collaboration Hub, melibatkan 11 buah kementerian dan diselaraskan oleh Kementerian Pengajian Tinggi (KPT). Inisiatif ini bakal menjadi platform kolaborasi strategik kepakaran, peralatan dan teknologi antara pusat kecemerlangan dengan institusi-institusi TVET, pihak berkuasa wilayah ekonomi dan industri.

Sebanyak 12 hab dikenal pasti, termasuklah automotif, semikonduktor, marin, penyaman udara, aeroangkasa, robotik, rel, telekomunikasi, hospitaliti dan pelancongan serta teknologi makanan akan dilaksanakan di Semenanjung Malaysia, Sabah dan Sarawak.

Mesyuarat bersetuju secara dasar dengan cadangan penarafan tunggal TVET, namun proses libat urus bersama-sama kementerian serta industri perlu dilaksanakan sebelum dibentangkan semula dalam mesyuarat MTVET yang akan datang.

Inisiatif ini dijangka akan memperkukuh simbiosis ekosistem TVET dalam menghubungkan pihak-pihak yang terlibat untuk merapatkan jurang antara permintaan dengan penawaran tenaga kerja.

Usaha yang dilaksanakan MTVET amat signifikan bagi merealisasikan strategi dan inisiatif yang dirangka di bawah Rancangan Malaysia Ke-12 (RMK-12). Dalam Belanjawan 2022, kerajaan memperuntukkan sebanyak RM6.6 bilion untuk memperkasakan TVET melalui pelbagai inisiatif yang akan dilaksanakan oleh kementerian dan agensi berkaitan.

Inisiatif ini bakal menyediakan siswazah yang menepati keperluan industri, meningkatkan kualiti institusi TVET, memperkukuh penawaran program berorientasikan industri dan memperhebat keterlibatan aktif industri.

Sudah tiba masanya TVET menjadi pilihan utama para belia dalam mempersiapkan diri mereka untuk masa depan. Hal ini demikian kerana TVET terbukti mampu melahirkan individu berkemahiran, terlatih dan berbudaya usahawan.

Kementerian Pendidikan Malaysia (KPM) telah diminta membuat pendedahan awal sistem pendidikan TVET kepada pelajar Tingkatan 1, agar mereka boleh membuat pilihan yang bersesuaian dengan kecenderungan mereka.

Hingga kini, terdapat 1295 orang penyedia TVET awam dan swasta yang merentasi 11 buah kementerian termasuk 22 buah institusi TVET kerajaan negeri di seluruh Malaysia, yang menyediakan pengajian peringkat sijil dan diploma.

Kerajaan kini mengiktiraf Diploma Vokasional Malaysia (DVM) sebagai laluan ke rangkaian universiti teknikal awam di Malaysia (MTUN), iaitu Universiti Malaysia Perlis (UNIMAP), Universiti Teknikal Malaysia Melaka (UTeM), Universiti Tun Hussein Onn Malaysia (UTHM), dan Universiti Malaysia Pahang (UMP).

Elemen ini berupaya menjadikan seseorang belia lebih berdikari dan mampu menyesuaikan diri dalam suasana kerjaya yang mencabar.

Menyedari kepentingan TVET, mesyuarat bersetuju agar kempen, promosi dan penjenamaan semula dilakukan secara komprehensif bagi menghapuskan persepsi yang mengatakan TVET adalah pendidikan kelas kedua dan sudah tidak relevan lagi.

Melalui kempen dan promosi ini, kerajaan mengharapkan supaya TVET dijadikan pilihan setara dengan akademik, sekali gus menjadikannya sebagai kerjaya pilihan seperti negara maju yang lain.


Isu Kekurangan Bekalan Telur Ayam Selepas Cuti Tahun Baru Cina

Untuk mendapatkan maklumat terkini, ikuti kami melalui Telegram

Putrajaya – Kementerian Perdagangan Dalam Negeri dan Hal Ehwal Pengguna (KPDNHEP) mengambil maklum isu kekurangan bekalan telur ayam yang berlaku ketika ini yang dilaporkan oleh media dan orang ramai di media sosial.

Kementerian telah mengambil tindakan awal yang perlu bagi mengenal pasti punca yang berlaku dan mencari mekanisme terbaik bagi mengatasi isu kekurangan bekalan telur ayam ini. Rakyat Malaysia menggunakan kira-kira 30 juta biji telur ayam sehari atau 930 juta sebulan di seluruh negara. Berdasarkan data pengeluaran telur ayam dari 50 syarikat telur ayam yang mewakili 80% pengeluaran telur ayam di Malaysia, sebanyak

839 281 658 biji telur ayam dikeluarkan pada bulan Disember 2021. Unjuran pengeluaran telur ayam bagi bulan Januari 2022 pula adalah sebanyak

839 882 296 biji telur ayam. Hingga 3 Februari 2022, sebanyak 91% ketersediaan bekalan telur ayam dalam pasaran negara direkodkan berdasarkan pemantauan yang dilakukan. Peratusan ini menunjukkan bahawa bekalan telur ayam adalah stabil dan mampu untuk memenuhi permintaan semasa pengguna Malaysia. Namun, berlaku peningkatan permintaan dan pembelian telur ayam yang mendadak sebelum, semasa dan selepas cuti Tahun Baru Cina baru-baru ini yang menyumbang kepada gangguan ke atas bekalan telur ayam kini. Di samping itu, terdapat ladang ternakan ayam dan telur ayam serta syarikat logistik penghantaran tidak beroperasi sepanjang cuti CNY, malah ada yang cuti lebih lama daripada dua hari cuti umum Tahun Baharu Cina. Semua hal ini menyumbang kepada kelewatan dalam pembekalan telur dari ladang kepada pemborong dan peruncit di beberapa buah tempat seperti di Terengganu, Negeri Sembilan, Perlis, dan Sarawak.

Penguat Kuasa KPDNHEP sentiasa melakukan pemantauan dan pemeriksaan setiap hari tentang kedudukan bekalan barangan keperluan utama di setiap rantaian pengedaran, iaitu pada peringkat pengilang, pemborong dan peruncit. Di samping ayam dan telur barang-barang lain yang turut dipantau, termasuklah gula, minyak masak, tepung gandum, beras, roti putih, susu tepung, ayam, sayuran, telur ayam, dan bawang.

KPDNHEP yakin bahawa bekalan telur akan kembali stabil dan keberadaannya akan meluasdi semua lokaliti di Malaysia apabila ladang pengeluar telur ayam dan syarikat logistik penghantaran beroperasi semula tidak lama lagi. KPDNHEP mengarahkan para peruncit untuk memperbaharu stok yang ada di premis masing-masing dan menghubungi  pemborong dan pengeluar jika stok mereka jatuh ke had pesanan semula (re–order limit).

Maklumat awal juga diperoleh daripada beberapa buah syarikat pengeluar dan pemborong telur ayam dalam negara yang menyatakan bahawa kekurangan bekalan telur ayam berpunca daripada peningkatan kos yang tinggi terhadap pengeluaran telur ayam ketika ini. Selain itu, bekalan pada peringkat pemborong juga berkurangan kerana dianggarkan sebanyak 50 buah ladang kecil dan sederhana ditutup disebabkan syarikat tidak mampu lagi menanggung kos operasi yang tinggi.

Kerajaan mengambil langkah intervensi dengan melaksanakan Penentuan Harga Maksimum dari 5 Februari 2022 hingga 5 Jun 2022. Sebanyak dua jenis barangan yang ditentukan harga maksimum tersenarai seperti ayam dan telur ayam (Gred A, B dan C). KPDNHEP yang bertanggungjawab memastikan bekalan dan harga telur ayam kekal stabil akan terus mengadakan sesi libat urus Bersama-sama pemain industri dan agensi-agensi kerajaan yang terlibat bagi mengenal pasti punca dan mencari kaedah penyelesaian yang adil dan kondusif bagi memastikan isu kekurangan bekalan telur ayam ketika ini dapat di atasi segera.


Peningkatan Harga Minyak Sawit Mentah Keuntungan kepada Pekebun Kecil Malaysia

Putrajaya – Peningkatan harga Minyak Sawit Mentah (MSM) selama dua hari berturut-turut pada paras RM5750 setiap tan pada 3 Februari 2022 dan 4 Februari 2022 pastinya memberikan khabar gembira dan keuntungan kepada hampir 400 000 orang pekebun kecil di seluruh negara kerana berada pada harga tertinggi  dalam sejarah industri sawit negara.

Peningkatan ini ialah bukti komitmen Kementerian Perusahaan Perladangan dan Komoditi (KPPK) melalui agensi Lembaga Minyak Sawit Malaysia (MPOB) dan Majlis Minyak Sawit Malaysia (MPOC) bersama Majlis Pensijilan Minyak Sawit Malaysia (MPOCC) dalam membantu rakyat menerusi pelbagai inisiatif dan dasar Kerajaan.

3. KPPK akan terus berusaha memperluas pasaran minyak sawit Malaysia ke pasaran luar negara, khususnya di Asia Barat seperti di Turki dan Arab Saudi memandangkan terdapat peningkatan eksport minyak sawit Malaysia ke Turki dengan jumlah 703 588 tan pada tahun 2021 dan komitmen Arab Saudi untuk meningkatkan import minyak sawit Malaysia kepada 500 000 tan dengan nilai dianggarkan mencecah RM1.5 bilion pada tahun ini.

Beberapa Memorandum Persefahaman ditandatangani dengan beberapa buah syarikat, satu daripadanya Savola Group yang merupakan pengimport dan pengedar minyak makan terbesar di Arab Saudi. Bahkan, KPPK turut menjalinkan tiga bidang kerjasama, termasuklah pembinaan terminal penyimpanan tangki di Jeddah, menjadikan Arab Saudi sebagai hab eksport semula minyak sawit Malaysia dan kempen bersama untuk mempromosikan kebaikan minyak sawit Malaysia ke negara berkenaan dan dunia.

KPPK akan terus bekerja keras bagi memastikan kepentingan jangka panjang industri minyak sawit terjaga dan seterusnya membantu pekebun kecil kelapa sawit dan pihak berkepentingan lain walaupun pada ketika ini terdapat sekatan yang dilakukan oleh Amerika Syarikat (AS) dan Kesatuan Eropah (EU) terhadap minyak sawit Malaysia.

Sekali lagi, saya menyeru seluruh rakyat Malaysia agar bersama-sama dengan KPPK dalam usaha menangani propaganda anti-minyak sawit oleh negara-negara Barat yang dengan jelas bertujuan untuk menjatuhkan industri minyak sawit negara. Kita perlu memastikan industri sawit negara akan terus menjadi antara penyumbang terbesar ekonomi negara.


B40 PPR Jelatek Terima Bantuan Yayasan Bank Rakyat


KRC- Potensi Baharu Ekonomi Wilayah Utara Malaysia

Kuala Lumpur –  Kedah Rubber City (KRC) yang dilancarkan oleh Perdana Menteri, Datuk Seri Ismail Sabri Yaakob di Padang Terap berpotensi untuk menarik pelaburan bernilai RM10 bilion dan mewujudkan 15,000 peluang pekerjaan menjelang tahun 2025.

Beliau berkata, biarpun baharu sahaja dilancarkan, KRC telah berjaya menarik pelaburan komited sebanyak RM4 bilion yang bakal menjana hampir 7,000 peluang pekerjaan kepada Keluarga Malaysia.

Tambah beliau, sebagai contoh, kerjasama strategik di antara Mitsui & Co (Malaysia) Sdn Bhd dengan Hong Seng Consolidated Berhad (Hong Seng) melibatkan pelaburan kira-kira RM3 bilion untuk KRC.

“Kerjasama ini akan mengukuhkan rantaian bekalan bahan mentah dalam pembuatan polimer NBL dengan kepakaran Mitsui dalam industri ini. “Pelaburan ini bukan sahaja bakal mewujudkan 1,600 peluang pekerjaan baharu tetapi juga dapat mengurangkan kebergantungan terhadap import polimer NBL kerana Hong Seng akan memindahkan teknologi canggih baharu yang diperoleh kepada negara,” katanya.

Beliau berkata demikian ketika merasmikan Projek Strategik NCER – KRC di Ladang Bukit Ketapang, Kuala Nerang. Pada majlis itu, Perdana Menteri turut menyaksikan pertukaran sembilan dokumen kerjasama antara NCIA dan pelabur serta rakan-rakan strategik dalam pembangunan KRC.

Turut hadir Menteri di Jabatan Perdana Menteri (Ekonomi), Datuk Seri Mustapa Mohamed; Menteri Pembangunan Luar Bandar, Datuk Seri Mahdzir Khalid; Menteri Besar, Datuk Seri Muhammad Sanusi Md Nor; Menteri Besar Perlis, Datuk Seri Azlan Man; Menteri Besar Perak, Datuk Seri Saarani Mohamad dan Ketua Eksekutif NCIA Datuk Seri Jebasingam Issace John.


FOMCA Gesa BNM Desak Syarikat Insurans Tidak Guna “Endorsement 106“

Untuk mendapatkan maklumat terkini, ikuti kami melalui Telegram

Shah Alam – Gabungan Persatuan-Persatuan Pengguna Malaysia (FOMCA) menggesa Bank Negara Malaysia (BNM) supaya mendesak syarikat insurans untuk mengeluarkan “Endorsement 106“ dan istilah bengkel panel daripada polisi perlindungan kereta persendirian.

Presiden FOMCA, Profesor Datuk Dr. N Marimuthu berkata, langkah itu penting bagi memastikan kebebasan kepada pengguna untuk membuat pilihan terhadap mana-mana bengkel yang berdaftar di bawah Skim Pembaikan Diluluskan Persatuan Insurans Am Malaysia (PARS).

Jelas beliau, perkara itu juga perlu dilaksanakan kerana “Endorsement 106“ yang menetapkan pelanggan polisi untuk menghantar kenderaan kepada bengkel khusus itu  dibatalkan oleh BNM pada tahun 2016.

“FOMCA serta NCCC (National Consumer Complaint Centre) menerima banyak aduan berkenaan dengan penanggung insurans yang mendesak pengguna untuk mengalihkan kenderaan mereka ke bengkel panel mereka.

“Syarikat insurans menjadikannya lebih menyusahkan pengguna kerana kelewatan dalam memberikan perkhidmatan yang diperlukan.

“Sesetengah pengguna hanya mempunyai satu kenderaan untuk digunakan dan banyak pengguna yang terpaksa keletihan mental kerana perkara ini,” ujar beliau.


CIMB dan NCIA Jalinkan Kerjasama Tawarkan Rebat Faedah Sokong Pemulihan PKS

Kuala Lumpur – CIMB Bank Berhad dan CIMB Islamic Bank Berhad menjalinkan kerjasama dengan Pihak Berkuasa Pelaksanaan Koridor Utara (NCIA) untuk menyediakan rebat faedah bagi menyokong pemulihan peniaga kecil dan sederhana (PKS) pasca COVID-19.

Menerusi Skim Usahawan CIMB (NCES) di bawah NCIA, PKS yang layak akan mendapat rebat sebanyak 50 % daripada jumlah faedah dan keuntungan untuk permohonan mereka kepada Program Pembiayaan Quick Biz CIMB SME.

Inisiatif ini akan menyokong sasaran NCIA sekurang-kurangnya sebanyak 1000 PKS dan PKS mikro dalam baki tempoh Rancangan Malaysia ke-12.

NCIA ialah badan berkanun yang bertanggungjawab untuk meningkatkan pertumbuhan ekonomi Wilayah Ekonomi Koridor Utara (NCER) meliputi empat negeri utara Semenanjung Malaysia yang merangkumi Perlis, Kedah, Pulau Pinang dan Perak.

Sebagai sebahagian daripada usaha mereka untuk membantu dan menghidupkan semula PKS semasa pandemik, NCIA telah melanjutkan inisiatif rebat mereka kepada institusi kewangan, dengan CIMB sebagai rakan baharu.

Untuk maklumat lanjut mengenai program NCES, PKS boleh berhubung dengan Pengurus Perhubungan CIMB atau melawat mana-mana cawangan bank CIMB atau CIMB Islamic Bank.


Xsolla Membantu Pembangun Permainan Malaysia ke Pasaran India

Kuala Lumpur – Xsolla, enjin perniagaan permainan video yang membantu pembangun dan penerbit melancarkan dan mengoperasi permainan secara global, pada hari ini mengumumkan bergabung dengan Paytm Payment Gateway, penyedia solusi pembayaran India yang terkemuka, untuk membawakan solusi pembayaran permainan ke India. Industri permainan Malaysia terus berkembang pesat dan pendapatan diunjurkan untuk mencecah nilai melebihi USD402 juta pada tahun 2021, dan dengan disokong oleh pembangun permainan tempatan yang semakin mendapat perhatian antarabangsa, industri ini sudah bersiap sedia untuk menyahut cabaran bagi mencapai pertumbuhan yang lebih signifikan lagi.

Pembangun permainan Malaysia sekarang mempunyai akses yang lebih mudah ke pasaran permainan India yang sedang tumbuh dengan rancak, tatkala Xsolla sibuk menyepadukan Dompet Digital Paytm, Unified Payment Interface (UPI), dan solusi pembayaran perbankan dalam talian ke dalam platform Pay Stationnya. Pembangun permainan dan penerbit video Malaysia boleh mengaut keuntungan daripada produk mereka di India yang memberi mereka akses kepada pasaran permainan yang amat besar dengan lebih daripada 400 juta orang pemain yang menduduki tempat kedua di belakang bes pemain China.

“India menjadi satu daripada ekonomi gergasi permainan yang paling pesat berkembang di  Asia, membawa masuk lebih kurang $1.5B setiap tahun, dengan angka pertumbuhan dijangkakan untuk berkembang tiga kali ganda menjelang tahun 2024,” kata Ketua Pembayaran dan Dagangan Xsolla, Anton Zelenin. “Dari segi sejarah, pasaran pembayaran India telah lama didominasi oleh urusan secara wang tunai dan hanya sekarang pembayaran digital mulai berkembang untuk memenuhi permintaan dari aktiviti membeli-belah atas talian, satu budaya baru yang dipacu oleh penularan penggunaan telefon pintar, yang kian meningkat saban hari. Untuk menjual dengan berjaya di negara ini, pembangun perlu mempunyai akses kepada pelbagai kaedah pembayaran yang kadangkala boleh menjadi agak rumit. Xsolla mengisi kekosongan tersebut dan membawa nilai dengan menawarkan solusi pembayaran kami untuk menjadi perantaramuka kepada kaedah pembayaran tempatan yang diprasepadukan.”

“Kami amat gembira untuk berkongsi dengan satu jenama global seperti Xsolla,” kata Praveen Sharma, Timbalan Presiden Kanan – Paytm. “Industri permainan di India telah berada di satu trajektori pertumbuhan yang menaik dalam beberapa tahun kebelakangan, dan ini adalah satu trend yang akan bersambung pada masa akan datang. Solusi yang Xsolla beri kepada industri telah memecah kebuntuan dari segi pembayaran dan menjadi pembuka jalan utama, dan kami amat berbangga untuk menjadi rakan kongsi pembayaran dalam perjalanan ini.”

Mana-mana pedagang yang mahu menjalankan perniagaan di India memerlukan satu entiti tempatan dan satu akaun bank tempatan. Integrasi dengan Paytm Payment Gateway mengukuhkan Xsolla sebagai pedagang berekod untuk pelanggannya, membolehkan mereka untuk memintas proses rumit yang banyak mengambil masa itu. Xsolla merupakan satu daripada beberapa perkhidmatan terpilih yang menawarkan pembayaran tempatan di India untuk pelanggan merentas sempadan dan hal ini membenarkan semua pelanggan Malaysia mereka untuk mempunyai akses mudah ke pasaran permainan yang amat besar ini.

Untuk mempelajari lebih banyak mengenai tawaran Pay Station Xsolla sila lawati: https://xsolla.pro/xps

Untuk mempelajari lebih banyak mengenai ekonomi permainan di India, muat turun ebuku kami di: https://xsolla.pro/ieb


Cara Penulisan Peribahasa

Untuk mendapatkan maklumat terkini, ikuti kami melalui Telegram

Peribahasa ialah satu daripada khazanah bahasa dan sastera bangsa yang tidak ternilai. Pada zaman dahulu, manusia memerhatikan keadaan dan kejadian yang berkaitan dengan pelbagai unsur persekitaran untuk menghasilkan peribahasa. Dengan cara itu, sesuatu gambaran, pesanan atau teguran dapat disampaikan secara lebih halus dan berseni, tanpa menjatuhkan air muka orang atau menimbulkan konflik.

Bagaimanakah kita menyelitkan peribahasa dalam ayat? Hal ini bergantung pada jenis peribahasa, tujuan ayat dan struktur ayat yang berkenaan.

Jika kita hendak menjelaskan maksud peribahasa atau merujuk peribahasa sebagai fokus ayat, tanda petik atau tanda pengikat kata perlu kita gunakan. Dalam hal ini, peribahasa yang berkenaan menjadi penerang frasa nama. Sila lihat contoh yang berikut:

Frasa Nama (FN): Inti FN + Penerang FN (peribahasa)

Predikat: orang yang tidak pandai bermain bola

Subjek: peribahasa “genggam bara api, biar sampai menjadi arang”

Peribahasa: genggam bara api, biar sampai menjadi arang

Predikat: harus kita jadikan sebagai amalan

Subjek: sikap rajin “bagai lebah menghimpun madu”

Frasa Nama (FN): Inti FN + Penerang FN (KA + peribahasa)

Jika kita mengaitkan sesuatu keadaan dengan peribahasa dalam ayat, ayat itu harus ada klausa bebas dengan satu frasa keterangan (peribahasa), atau satu klausa bebas dengan satu klausa subordinat (peribahasa). Dalam hal ini, tanda petik atau tanda pengikat kata tidak perlu kita gunakan. Selain itu, susunan ayat yang berkenaan boleh kita songsangkan. Walau bagaimanapun, predikat klausa bebas tidak boleh dipisahkan daripada peribahasa yang berkenaan. Hal ini dikatakan demikian kerana predikat klausa bebas itu dihuraikan oleh peribahasa yang menyusulinya. Sila lihat contoh yang berikut:

4a.  Dia tidak berilmu bagai katak di bawah tempurung.

4b.  Tidak berilmu bagai katak di bawah tempurung dia.

4c.  *Bagai katak di bawah tempurung dia tidak berilmu.

Klausa bebas:  dia tidak berilmu  (FN + FK)

Frasa keterangan:  peribahasa  (Frasa Sendi Nama)

(sendi nama + kata nama + frasa sendi nama)

5a.  Dia kebingungan bagai rusa masuk ke kampung.

5b.  Kebingungan bagai rusa masuk ke kampung dia.

5b.  *Bagai rusa masuk ke kampung dia kebingungan.

Klausa subordinat: peribahasa (klausa pancangan keterangan)

Jika frasa keterangan “bak kata peribahasa” diselitkan dalam ayat 3 dan 4 di atas, frasa itu harus kita letakkan di antara dua tanda koma sebagai maklumat tambahan. Penyisipan frasa “bak kata peribahasa” memberikan unsur personifikasi kepada peribahasa yang berkenaan. Oleh itu, tanda petik harus kita gunakan. Sila lihat contoh yang berikut:

6a. Dia tidak berilmu, bak kata peribahasa, “bagai katak di bawah tempurung”.

6b.  Dia kebingungan, bak kata peribahasa, “bagai rusa masuk ke kampung”.

Jika klausa bebas dalam ayat 5a dan 5b dihilangkan, ayat yang tertinggal tergantung, dan tidak gramatis. Sila lihat contoh yang berikut:

6a.  *Bak kata peribahasa, “bagai katak di bawah tempurung”.

6b.  *Bak kata peribahasa, “bagai rusa masuk ke kampung”.

Jika peribahasa dinyatakan oleh pihak tertentu, seperti orang tua-tua, tanda petik harus ditambah pada peribahasa yang diujarkan itu. Hal ini bertepatan dengan cara penulisan cakap ajuk dalam ayat.  Sila lihat contoh yang berikut:

Ada kalanya kita menggunakan kata hubung keterangan musabab untuk merangkaikan klausa bebas dengan peribahasa. Dalam hal ini, tanda petik tidak diperlukan. Sila lihat contoh yang berikut:

8a.  Kita harus bersatu kerana bersatu teguh bercerai roboh.

8b.  Kita harus bersatu kerana orang tua-tua mengatakan bahawa bersatu

8c.  Kita harus bersatu kerana peribahasa mengatakan bahawa bersatu

8d.  Kita harus bersatu kerana menurut peribahasa; bersatu teguh, bercerai roboh.

Klausa subordinat: kerana bersatu teguh, bercerai roboh

Peribahasa: bersatu teguh, bercerai roboh

Dalam peribahasa bersatu teguh, bercerai roboh, kata hubung keterangan syarat seperti jika dan subjek kita telah digugurkan. Selain itu, kedua-dua rangkaian kata itu digabungkan dengan tanda koma.

Dari segi konvensi antarabangsa bagi penggunaan tanda petik tunggal (‘ … ’) atau tanda petik ganda (“ … ”), yang penting ialah jika kita memulakan penulisan dengan satu bentuk tanda petik, bentuk tanda petik yang terkurung oleh pasangan tanda petik yang pertama itu harus berbeza daripadanya.


Inovatif Xsolla dalam Perdagangan Permainan Video

Untuk mendapatkan maklumat terkini, ikuti kami melalui Telegram

Xsolla ialah syarikat dagangan permainan video terkemuka dunia, dengan satu set alatan dan perkhidmatan yang teguh dan berkuasa yang direka khas untuk industri permainan.

Sejak penubuhannya pada tahun 2005, Xsolla  membantu beribu-ribu pembangun permainan dan penerbit dari berbagai-bagai saiz untuk mempromosikan dan mengaut keuntungan daripada permainan mereka pada peringkat global dan merentas pelbagai platform.

Sebagai pemimpin yang berinovatif dalam perdagangan permainan, Xsolla  menyambung usaha berterusannya untuk menyelesaikan kompleksiti yang sedia wujud dalam bidang pengedaran, pemasaran, dan  penjanaan keuntungan pada peringkat global supaya rakan kongsi mereka boleh mengembangkan jumlah penonton, penglibatan, dan pendapatan mereka.

Dengan pejabat di seluruh dunia, Xsolla buat masa ini sedang bekerja bersama dengan entiti permainan utama seperti Valve, Twitch, Roblox, Ubisoft, Epic Games, Take-Two, KRAFTON, Nexters, NetEase, Playstudios, Playrix, miHoYo, dan banyak lagi. Untuk maklumat tambahan, sila lawati xsolla.com

Xsolla – Percepatkan Dagangan Permainan Video Anda – https://xsolla.pro/agc


KeTSA Berjaya Menarik Potensi Pelaburan RM5.8 Bilion Ekspo 2020 Dubai

Kementerian Tenaga dan Sumber Asli (KeTSA) bersama-sama agensi di bawah seliaannya iaitu Pihak Berkuasa Pembangunan Tenaga Lestari (SEDA) Malaysia dan Yayasan Hijau Malaysia (YHM) selaku agensi pelaksana berjaya menganjurkan Minggu ke-18 Ekspo 2020 Dubai bertemakan Sustainable Energy and Natural Resources dari 30 Januari 2022 hingga 5 Februari 2022.

Sepanjang Minggu ke-18 ekspo ini, delegasi KeTSA yang turut disertai oleh 13 syarikat tempatan daripada bidang tenaga dan sumber asli berjaya menarik potensi pelaburan dengan anggaran nilai RM5.8 bilion. Daripada jumlah tersebut, potensi pelaburan bernilai RM4.22 bilion adalah melalui dua Memorandum Persefahaman yang telah dimeterai, iaitu antara syarikat Gading Kencana Sdn. Bhd. dengan syarikat March Global LLC dari Arab Saudi untuk pembangunan projek solar berskala besar di Timur Tengah, Afrika dan rantau Asia yang dijangka menjanakan pelaburan bernilai RM4.2 bilion.

Sementara itu, Memorandum Persefahaman antara syarikat Concord Renewable Energy Sdn. Bhd dengan Innio Jenbacher GMBH & CO OG dari Austria, yang akan membekalkan teknologi dan peralatan bagi pembangunan penjanaan loji janakuasa biogas, dijangka melibatkan pelaburan bernilai RM20 juta. Selebihnya, iaitu RM1.6 bilion diperoleh melalui 57 sesi padanan perniagaan antara syarikat tempatan yang menyertai delegasi KeTSA dengan syarikat-syarikat asing yang turut menghadiri Ekspo 2020 Dubai.

Minggu ke-18 ekspo ini juga menyaksikan syarikat Concord Renewable Energy Sdn. Bhd. melancarkan Concord Biogas Cube Srubber System yang merupakan produk bagi penjanaan tenaga daripada sumber biogas yang direka serta dihasilkan melalui inisiatif penyelidikan dan pembangunan syarikat tersebut yang berpotensi untuk diperluas ke negara-negara lain. Selain itu, wakil-wakil industri dari Malaysia, iaitu PETRONAS, Gading Kencana Sdn. Bhd. dan Concord Renewable Energy Sdn. Bhd. menyertai sesi perkongsian maklumat mengenai potensi perniagaan dan peluang pelaburan, terutamanya dalam bidang tenaga lestari di Malaysia.

Delegasi KeTSA dan syarikat-syarikat turut mengambil peluang mengadakan kunjungan rasmi ke pavilion Emirates National Oil Company (ENOC) dan Dubai Electricity and Water Authority (DEWA) untuk berkongsi pandangan dan pengalaman mengenai strategi serta pelaksanaan usaha peralihan tenaga.


Bantuan untuk Memulihkan Usahawan PMKS yang Terjejas Banjir

Putrajaya –  Kerajaan komited menyediakan Bantuan Banjir Keluarga Malaysia yang komprehensif bagi meringankan beban rakyat yang terjejas akibat bencana banjir yang melanda negara.

Mengambil kira cabaran yang dihadapi Perusahaan Mikro, Kecil dan Sederhana (PMKS) yang terkesan ekoran banjir untuk memulihkan perniagaannya dan beroperasi semula, Kerajaan telah memutuskan untuk menambahbaik bantuan kepada perniagaan tersebut.

Sebelum ini, pada bulan Disember 2021, kerajaan telah pun mengumumkan dana pinjaman RM500 juta untuk Kemudahan Bantuan Bencana yang melibatkan pinjaman kepada Perusahaan Kecil Sederhana (PKS) hingga RM700 000.000  pada kadar faedah hingga 3.5% setahun dengan moratorium enam bulan.

Di samping itu, dana sebanyak RM30 juta disediakan melalui TEKUN Nasional untuk pinjaman hingga RM10 ribu kepada usahawan mikro dan informal.

Sukacita diumumkan Bantuan Banjir Keluarga Malaysia untuk membantu PMKS yang terjejas akan ditambah baik seperti berikut:

Pertama, kerajaan akan memberi geran bernilai RM3000.00 melalui TEKUN Nasional kepada setiap perniagaan mikro dan informal yang terjejas akibat banjir dengan peruntukan disediakan sebanyak RM50 juta yang bakal memanfaatkan lebih 15 000 perniagaan mikro dan informal.

Kedua, dana tambahan RM50 juta akan disediakan melalui Skim Pembiayaan Informal dan Mikro (SPIM) di bawah TEKUN Nasional khusus untuk perniagaan mikro dan informal yang terjejas akibat banjir dengan pinjaman mikro hingga RM10 000.00 tanpa faedah di mana tempoh bayar balik adalah hingga lima tahun dengan moratorium 12 bulan.

Ketiga, dana sebanyak RM100 juta akan disediakan melalui Program SME Emergency Fund (SMEEF) di bawah SME Corp untuk PKS terjejas, pinjaman hingga RM100 000.00 tanpa faedah yang tempoh bayar balik adalah hingga lima tahun dengan moratorium 12 bulan.

Keempat, dalam sektor pertanian, sehingga kini jumlah kerugian yang dilaporkan kesan daripada bencana banjir pada bulan Disember 2021 adalah sebanyak RM91 juta dan jumlah bantuan yang telah disalurkan adalah sebanyak RM21 juta. Kerajaan meluluskan bantuan tambahan kepada pengusaha Agromakanan yang terjejas banjir melalui suntikan dana sebanyak RM20 juta untuk Tabung Bencana Tanaman Padi (TBTP) menerusi Kementerian Pertanian dan Industri Makanan (MAFI).

Di bawah TBTP, pesawah yang mengalami kemusnahan tanaman padi akibat banjir bakal menerima bantuan secara tunai hingga RM1800 per hektar dengan had maksimum hingga tiga hektar. Bagi pengusaha pertanian lain pula, RM50 juta tambahan akan disediakan di bawah Program Pembangunan Semula Projek Agromakanan (PPSPA).

Di bawah PPSPA, petani, penternak dan peladang yang terjejas akibat kerosakan banjir, layak untuk memohon untuk bantuan hingga maksimum 50% daripada jumlah kerugian. Kadar dan had bantuan adalah mengikut Garis Panduan tabung tersebut dan diberi dalam bentuk barangan atau benda (in-kind), iaitu seperti input pertanian atau peralatan.

Kerajaan akan terus komited dalam usahanya meringankan beban semua golongan yang terjejas akibat banjir seperti PMKS dan Pengusaha Agromakan dengan sentiasa bersedia untuk menyediakan bantuan yang sewajarnya.


Prosedur Operasi Standard Baharu Umrah

Untuk mendapatkan maklumat terkini, ikuti kami melalui Telegram

Kuala Lumpur – Mesyuarat Ke-12 Menteri Kuartet COVID-19 bertarikh 8 Februari 2022 telah bersetuju dengan pelaksanaan Prosedur Operasi Standard baharu untuk aktiviti umrah. Antara perkara-perkara penting di bawah Prosedur Operasi Standard baharu ini adalah:

Prosedur Operasi Standard baharu ini akan dikuatkuasakan bermula pada 14 Februari 2022. Susulan itu, kepada para jemaah yang melaksanakan perjalanan mengerjakan umrah dari 8 Februari 2022 hingga 13 Februari 2022 boleh mengguna pakai tatacara Prosedur Operasi Standard sebelum ini. Penggunaan Prosedur Operasi Standard baharu akan mula diterima pakai sebaik sahaja jemaah kembali semula ke Malaysia, termasuklah menjalani kuarantin di rumah secara automatik kecuali yang memilih untuk kuarantin di pusat kuarantin swasta.

Kementerian Pelancongan, Seni dan Budaya (MOTAC) sedang mengatur sesi Training for Trainers (TOT) dengan kerjasama Kementerian Kesihatan Malaysia kepada semua syarikat pengendali umrah yang berlesen di bawah MOTAC mengenai pemakaian Prosedur Operasi Standard baharu ini. Mereka seterusnya bertanggungjawab untuk memberikan taklimat penerangan kepada jemaah di bawah kendalian mereka sebelum berlepas mengerjakan umrah.


“Satu Keluarga Satu Rumah“

MPMMN merupakan platform untuk membincangkan dan menyelaraskan hala tuju perancangan, penyelarasan serta pemantauan bagi penyediaan rumah mampu milik (RMM) di seluruh negara selaras dengan matlamat SATU KELUARGA SATU RUMAH.

Mesyuarat Majlis Perumahan Mampu Milik Negara (MPMMN) bersetuju menetapkan hala tuju baharu Program Perumahan Rakyat (PPR) yang mengambil kira keperluan semasa serta memasukkan komponen baharu ke arah menjayakan agenda Malaysia Berdaya Huni atau Liveable Malaysia.

Pembinaan PPR baharu akan mengambil kira elemen seperti keterhubungan dan akses Internet seperti Fibre to The Home (FTTH), jaringan hubungan pengangkutan awam serta reka bentuk yang lebih ekonomi dan lebih selesa.

Selain itu, MPN turut membincangkan strategi penyediaan dan pelaksanaan 500 000 unit rumah mampu milik di seluruh negara sepanjang tempoh Rancangan Malaysia Ke-12 (RMKe- 12) melibatkan Kerajaan Persekutuan, kerajaan negeri dan pihak pemaju perumahan swasta.

Kerajaan komited memastikan penyediaan rumah kediaman yang mencukupi, berkualiti dan mampu dimiliki bagi memenuhi keperluan penduduk yang semakin bertambah. Oleh itu, KPKT memperkenalkan Home Ownership Programme (HOPE) bagi melihat ekosistem yang lebih menyeluruh dalam penyediaan perumahan, pembiayaan perumahan serta program-program yang dapat membantu Keluarga Malaysia dalam pemilikan perumahan.

Mesyuarat mahu supaya Bank Negara Malaysia (BNM) melihat kembali model pembiayaan perumahan supaya memudahkan pemilikan perumahan. Hal ini bagi memastikan institusi kewangan mempermudahkan pinjaman untuk B40 dan M40 membeli rumah PPR dan rumah mampu milik. Fokus diberi untuk pembelian terus dan rent to own (sewa untuk milik).

Semua pihak perlu memainkan peranan supaya sasaran SATU KELUARGA SATU RUMAH dapat direalisasikan. Untuk mencapai matlamat ini, Kerajaan Persekutuan akan memberikan subsidi, kerajaan negeri menyediakan tanah, manakala bank mempermudah pembiayaan bagi memastikan harga rumah PPR dan rumah mampu milik dapat dijual dengan harga yang berpatutan.

Dalam masa yang sama, kerajaan komited  menyediakan rumah mampu milik untuk generasi muda supaya mereka dapat memiliki kediaman sendiri.

Mesyuarat turut memberikan tumpuan kepada pembinaan rumah mampu milik di bandar kecil dan pinggir bandar untuk meningkatkan peluang golongan M40 membeli rumah.

Kebimbingan mesyuarat adalah pada kos bahan binaan seperti besi dan keluli yang semakin meningkat serta penguasaan kartel dalam industri pembinaan. Oleh itu, Menteri Perumahaan dan Kerajaan Tempatan dan Persatuan Pemaju Hartanah dan Perumahan Malaysia (REHDA) diarahkan supaya menangani perkara ini. Jika perkara ini berpunca daripada permit import (AP), mesyuarat mencadangkan supaya AP dibuka kepada semua.

MPN juga mendengar pembentangan oleh Khazanah Research Institute dan BNM berkenaan data semasa serta isu berbangkit dalam aspek perumahan rakyat serta akses kepada pembiayaan bagi perumahan mampu milik.

Maklumat ini akan dijadikan asas  kerajaan untuk menambah baik strategi penyediaan perumahan mampu milik serta pengukuhan polisi berkaitan.


Dialog Industri Agromakanan 2022 Perkukuh Jaminan Sekuriti Makanan Negara

Putrajaya  – Kementerian Pertanian dan Industri Makanan (MAFI) terus komited memperkukuhkan agenda Sekuriti Makanan Negara dengan mengadakan program Sesi Dialog Industri Agromakanan 2022.

Dialog yang bertemakan “Pemodenan dan Produktiviti Menjamin Sekuriti Makanan” diadakan bertujuan mengenal pasti isu sektor agromakanan, khususnya aspek sekuriti makanan dan mengambil langkah intervensi yang sesuai mengikut perkembangan semasa, menyeluruh serta holistik dalam usaha memperkasa sektor agromakanan negara.

Selain itu, tema ini dilihat selaras dengan penekanan yang diberikan melalui pelaksanaan Dasar Agromakanan Negara (DAN) 2.0 (2021-2030) yang antara lainnya memberikan penekanan terhadap pemodenan sektor pertanian yang mampan, berdaya tahan dan berteknologi tinggi.

Sebanyak 200 orang peserta secara fizikal dan 1000 orang secara webinar/Facebook Live hadir dan menyertai program dialog ini yang terdiri dalam kalangan pemain industri sektor agromakanan merangkumi subsektor padi, tanaman, ternakan, perikanan dan keseluruhan rantaian agromakanan meliputi persatuan-persatuan dan pemain industri yang terlibat sepanjang rantaian nilai sektor agromakanan seperti wakil pengeluar, syarikat peneraju, pengimport-pengimport dan pengeksport, serta wakil-wakil industri yang aktif terlibat dalam rangkaian pemasaran dan pemprosesan.

Selain pemain industri sektor agromakanan, sesi dialog ini turut
melibatkan penglibatan daripada jabatan dan agensi di bawah MAFI serta jemputan daripada kementerian, jabatan dan agensi lain yang berkepentingan dalam sektor agromakanan.

“Dialog Industri Agromakanan 2022 merupakan inisiatif MAFI, platform komunikasi dua hala secara terus bersama-sama pemain industri selaras dengan pendekatan whole of goverment dan whole of society untuk berkongsi idea, pandangan, cadangan dan hala tuju kerajaan selain mengeratkan kerjasama dan hubungan baik untuk MAFI terus memperkasakan sistem penyampaian perkhidmatan yang terbaik kepada rakyat seiring dengan keperluan semasa, khususnya melalui golongan sasar seperti petani, penternak dan nelayan serta semua pemain industri di sepanjang rantaian nilainya,’ ujar Dr. Ronald.

“Selain itu, inisiatif Dialog ini mampu mengenal pasti isu-isu sektor agromakanan, khususnya aspek sekuriti makanan sebelum langkah intervensi yang sesuai diambil mengikut perkembangan semasa, menyeluruh serta holistik dalam usaha untuk terus memperkasa sektor agromakanan serta menjamin sekuriti makanan,“ ujar Dr. Ronald.

Menurut Dr Ronald, meninjau prestasi satu dekad yang lalu, sektor agromakanan terus mengekalkan daya tahan, dan sumbangannya kepada Keluaran Dalam Negeri Kasar (KDNK) terus meningkat daripada RM26.6 bilion pada tahun 2010 kepada RM51.3 bilion pada tahun 2020.

“Namun begitu, bagi memenuhi keperluan penduduk, negara pada hakikatnya masih perlu bergantung pada import beberapa komoditi makanan utama seperti beras, sayur dan daging untuk memastikan bekalan sentiasa mencukupi pada setiap masa,“ jelas beliau.

Tambah Dr Ronald, kita turut menghadapi cabaran perubahan iklim yang akan menjejaskan kemampanan sumber asli untuk aktiviti pertanian. Justeru, tahap penerimagunaan teknologi dan automasi dalam kalangan pengusaha perlu ditingkatkan, dilengkapi dengan pelaburan swasta serta penyelidikan, pembangunan, pengkomersialan dan inovasi untuk memacu pertumbuhan sektor agromakanan.

Sesi libat urus awal dengan pemain industri diadakan untuk mengenal pasti isu-isu utama setiap subsektor dan cadangan penyelesaiannya. Antara isu yang dibangkitkan adalah berkaitan dengan subsidi/insentif, Smart Sawah Berskala Besar (Smart SBB), pengurusan tanaman padi, pendekatan teknologi Integrated Pest Management, pembangunan industri sarang burung walit, pembangunan industri hiliran, pengurusan buruh
asing, pensijilan, tenaga buruh, lesen, kru asing, pengimportan, tanah Lesen Pendudukan Sementara (TOL), pemasaran dan kenaikan harga input, makanan dan peralatan.

Pandemik COVID-19 dan bencana banjir menguji daya tahan sistem makanan negara dalam mengatasi kejutan ekonomi dan ketidaktentuan. Aktiviti pengeluaran makanan juga tidak dapat dilaksanakan secara optimum akibat  kekangan masa dan tenaga kerja yang mengakibatkan kerugian besar. Kesan limpahan terhadap keseluruhan rantaian sistem makanan dan sekuriti makanan negara sehingga menyaksikan banyak norma baharu terpaksa dilaksanakan dan pendekatan baharu diperlukan bagi memastikan kelancaran rantaian bekalan makanan sepanjang masa.

Program Sesi Dialog dihadiri oleh Yang Berhormat (YB) Datuk Seri Dr. Ronald Kiandee, Menteri Pertanian dan Industri Makanan (MAFI) selaku panel sesi dialog. Turut serta sebagai panel dialog adalah YB Datuk Seri Haji Ahmad Hamzah, Timbalan Menteri I MAFI, YB Datuk Dr. Nik Muhammad Zawawi Haji Salleh, Timbalan
Menteri II MAFI, dan Dato’ Haslina binti Abdul Hamid, Ketua Setiausaha MAFI.


Inflasi Kekal Menyederhana Tahun 2022

Untuk mendapatkan maklumat terkini, ikuti kami melalui Telegram

Kuala Lumpur – Bank Negara Malaysia (BNM) menjangkakan inflasi kekal menyederhana pada tahun 2022  manakala inflasi teras juga berkemungkinan kekal sederhana pada tahun ini.

Gabenor Tan Sri Nor Shamsiah Mohd Yunus berkata bank pusat akan terus berhati-hati terhadap perkembangan berterusan dalam permintaan dan tekanan kos selain terus terlibat secara aktif dengan pemain industri untuk memantau dinamik harga dengan teliti apabila keadaan ekonomi bertambah baik.

“Kami menjangkakan perbelanjaan isi rumah terus menyokong pertumbuhan tahun ini. Pelonggaran langkah-langkah pembendungan dan pemulihan pasaran pekerjaan serta keadaan pendapatan merupakan faktor yang akan meningkatkan aktiviti penggunaan. “Bagaimanapun, perkembangan berkisar pandemik terutamanya jika penggunaan kapasiti penjagaan kesihatan mengalami tekanan berserta tekanan terhadap harga akibat kekangan bekalan mungkin boleh menjejaskan sentimen dan perbelanjaan sebenar.“

Pada tahun 2021, purata inflasi keseluruhan ialah 2.5 peratus berbanding -1.2% pada tahun 2020 manakala inflasi teras mencatatkan purata sebanyak 0.7% daripada 1.1 peratus pada tahun 2020.

Nor Shamsiah turut mengetepikan kebimbangan Malaysia memasuki fasa hiperinflasi sambil menyatakan stagflasi ala-1974 tidak mungkin berlaku.

“Sekiranya kita mengimbas kembali dalam tempoh 30 tahun lepas, kadar inflasi tertinggi yang kita pernah lihat ialah kira-kira 8.5% pada Julai-Ogos 2008 apabila harga minyak meningkat dua kali ganda kepada hampir USD150.00 setong daripada USD74.00 setong tahun sebelumnya.“


TEKUN Tambah baik Sistem Permohonan SPIM Dalam Talian

Kuala Lumpur – Kementerian Pembangunan Usahawan dan Koperasi (MEDAC) melalui agensinya TEKUN Nasional melancarkan Skim Pembiayaan Informal dan Mikro (SPIM) bagi membantu usahawan. Skim ini dibuka untuk permohonan dari 1 Januari hingga 15 Januari yang lalu, dengan dana yang diperuntukkan berjumlah RM200 juta.

Dato’ Adam Abdul Ghani, Pengarah Urusan dan Ketua Pegawai Eksekutif TEKUN Nasional berkata, “SPIM merupakan pembiayaan kepada usahawan informal dan mikro sebagai suntikan modal pusingan untuk memulihkan dan memulakan semula perniagaan yang terjejas daripada wabak COVID-19 dan bencana banjir.

“Melalui SPIM, usahawan ditawarkan pembiayaan dengan nilai hingga RM10 000.00 tanpa caj keuntungan dengan tempoh bayaran balik hingga lima tahun dan moratorium selama 12 bulan. TEKUN Nasional menerima permohonan yang terlalu tinggi dalam masa singkat bagi pembiayaan SPIM ini. Dana yang sepatutnya untuk penyaluran setahun habis dalam tempoh dua minggu. Sebanyak 23 767 permohonan diterima dan hingga 8 Februari 2022, 15 880 permohonan diluluskan dengan nilai RM130.3 juta”, tambah beliau.

Beliau turut menjelaskan, “Bagi memastikan kelancaran permohonan SPIM, TEKUN Nasional mengambil langkah penambahbaikan dengan menaik taraf sistem permohonan dalam talian. Penambahbaikan tersebut perlu dilaksanakan bagi menampung bilangan permohonan yang terlalu tinggi. Walau bagaimanapun dalam proses tersebut, terdapat isu teknikal yang timbul dan menyebabkan berlaku kelewatan dalam memproses permohonan, kelulusan dan penyaluran pembiayaan.”

TEKUN cuba mengatasi isu ini secepat mungkin. Sebagai contohnya, pembiayaan dilaksanakan secara manual melalui cetakan cek yang diagihkan ke setiap Pejabat TEKUN Cawangan di seluruh negara. Hal ini demikian kerana penyaluran pindahan dana elektronik tidak dapat dilaksanakan kerana gangguan teknikal tersebut.

Menurut beliau, hingga kini, TEKUN Nasional menyalurkan pembiayaan berjumlah RM105 juta kepada 12 774 orang usahawan di bawah SPIM melalui cetakan cek dan pindahan dana elektronik. “Penyaluran pembiayaan ini dijangka dapat diatasi sepenuhnya selewatnya pada akhir bulan ini. Usahawan akan dihubungi oleh Pejabat TEKUN Cawangan untuk penyerahan cek pembiayaan.”


Desa Lestari Lonjak Pembangunan dan Pengupayaan Komuniti Kampung

Kepala Batas – Sebanyak 37 buah kampung di seluruh negara tersenarai dalam Program Desa Lestari di bawah inisiatif Kementerian Pembangunan Luar Bandar, KPLB, yang mula diperkenalkan pada tahun 2013. Menurut Menteri Pembangunan Luar Bandar, Datuk Seri Mahdzir Khalid, Program Desa Lestari diwujudkan untuk melonjakkan pengupayaan komuniti dalam merancang serta menjayakan pelaksanaan projek pembangunan di kampung.

“Desa Lestari adalah untuk memperkasa aktiviti ekonomi dan keusahawanan penduduk kampung melalui koperasi dengan membuka peluang pekerjaan baharu serta peluang peningkatan pendapatan kepada penduduk. Ia secara tidak langsung akan memajukan kampung yang menyertai program ini selain mengubah cara ke arah penggunaan teknologi digital dan kaedah yang lebih moden dan terkini dalam aktiviti ekonomi.“

Beliau berkata demikian dalam satu kenyataan media bersempena dengan Majlis Penyerahan Jentera Tani Program Desa Lestari kepada Koperasi Desa Cemerlang Air Melintas Besar, Kepala Batas Berhad di sini hari ini.

Jelas Mahdzir, kampung yang terpilih di bawah Program Desa Lestari akan menerima geran peruntukan bantuan pelaksanaan projek-projek ekonomi komuniti yang disalur melalui platform koperasi komuniti. Geran bantuan projek meliputi enam sektor utama ekonomi, iaitu pertanian, penternakan, pelancongan, perkhidmatan, pembuatan, dan peruncitan. “Di Negeri Pulau Pinang misalnya, sebanyak sembilan buah kampung menerima geran bantuan di bawah program berkenaan dengan nilai setakat tahun 2020 adalah sebanyak RM7.03 juta.

Kampung Air Melintas Besar di Kepala Batas ini dipilih sebagai sebuah kampung Desa Lestari bagi menjalankan Projek Pertanian dengan jumlah geran yang diperuntukkan sebanyak RM752 300.00

“Saya berharap lebih banyak lagi kampung berusaha untuk menyertai program Desa Lestari ini dalam usaha membangunkan masyarakat di luar bandar seiring dengan perubahan zaman dan lanskap ekonomi dunia,“ kata Mahdzir.


Pembukaan Semula Sepenuhnya Vaccinated Travel Lane (VTL) antara Malaysia dengan Singapura

Untuk mendapatkan maklumat terkini, ikuti kami melalui Telegram

Putrajaya – Kementerian Pengangkutan Malaysia (MOT) memaklumkan bahawa penjualan tiket bas dan penerbangan bagi inisiatif Vaccinated Travel Lane (VTL) antara Malaysia dengan Singapura (laluan udara dan darat) ini dibuka semula sepenuhnya, iaitu 100% daripada kapasiti bas dan penerbangan, berkuat kuasa serta-merta.

Keputusan ini juga adalah berdasarkan penilaian risiko semasa dan persetujuan oleh pihak Kementerian Kesihatan Malaysia. Inisiatif VTL ini berjaya meningkatkan jumlah pengendalian penumpang antarabangsa dan seterusnya membantu meningkatkan sektor pelancongan dan ekonomi negara.

Hingga 14 Februari 2022, sebanyak  171 583 orang pengembara dari Singapura memanfaatkan insiatif ini. Penjualan tiket penerbangan akan dibuka dan berkuat kuasa serta-merta untuk perjalanan segera. Selain itu, kedua-dua bauh negara juga sedang mengadakan perbincangan lanjut untuk memperluas laluan

Penjualan tiket penerbangan akan dibuka dan berkuat kuasa serta-merta untuk perjalanan segera. Selain itu, kedua-dua buahnegara juga sedang mengadakan perbincangan lanjut bagi memperluaskan laluan VTL Laluan Udara ke Pulau Pinang dan Kota Kinabalu untuk dilaksanakan tidak lama lagi.

VTL Laluan Udara ke Pulau Pinang dan Kota Kinabalu untuk dilaksanakan tidak lama lagi. Dalam hubungan ini, MOT melalui Malaysia Airports Holdings Berhad sedang menyediakan fasiliti ujian saringan COVID-19 dan kemudahan-kemudahan yang berkaitan di lapangan terbang yang berkaitan bagi menyokong pelaksanaan inisiatif tersebut kelak.

Penjualan tiket bas akan disambung semula berkuatkuasa serta-merta tetapi hanya untuk perjalanan bermula 22 Februari 2022 dan seterusnya. Diharapkan inisiatif ini dapat memanfaatkan rakyat serta merancakkan sektor pelancongan dan terus memacu pertumbuhan ekonomi bagi kedua-dua buah negara. Pada masa yang sama, semua pihak diingatkan supaya tidak alpa dan leka dalam mematuhi segala peraturan atau Prosedur Operasi Standard yang ditetapkan demi kebaikan diri serta insan tersayang di sekeliling.


Puisi untuk Penyakit Kencing Manis?

SINGAPURA – Menurut perangkaan pada tahun 2020, sebanyak 14.4 peratus orang Melayu menderita penyakit kencing manis di Singapura berbanding dengan kaum India yang mencatatkan peratusan kedua tertinggi, iaitu sebanyak 14.2 peratus dan 8.2 peratus pula diikuti oleh kaum Cina. Penyakit kencing manis juga dipercayai menjadi punca utama kaum Melayu mengalami kegagalan ginjal.

Sehubungan dengan itu, pelbagai pihak sama ada dari agensi kerajaan, agensi swasta mahupun persatuan telah melakukan pelbagai usaha untuk memerangi penyakit kencing manis dalam kalangan rakyat Singapura. Antaranya termasuklah Persatuan Diabetes Singapura dengan kerjasama Angkatan Sasterawan ’50 (Asas ’50), yang menganjurkan Peraduan Menulis Puisi 2021, yang bertemakan “Penyakit Kencing Manis dalam Kalangan Masyarakat Melayu”.

Inisiatif ini diambil sebagai satu cara untuk mendampingi dan menggalakkan masyarakat Melayu untuk memerangi dan mencegah penyakit kencing manis kerana mereka lebih cenderung menghidapnya berbanding dengan kaum lain. Yang menariknya, puisi yang dihasilkan mestilah dalam bahasa Melayu. Pertandingan ini terbuka kepada tiga kategori mengikut peringkat usia. Tarikh tutup penyertaan adalah pada 15 April 2021 dan butiran lanjut mengenai pertandingan ini boleh didapati di laman Facebook Diabetes Singapore.


Perihal Kata Majmuk

Menurut Tatabahasa Dewan Edisi Ketiga, proses pemajmukan ialah proses yang merangkaikan dua kata dasar atau lebih dan bentuk yang terhasil membawa makna yang khusus (2015: 72). Selain itu, kata nama majmuk terhasil daripada proses merangkaikan dua kata dasar atau lebih yang membawa maksud tertentu (2015: 133).

Dari segi penggunaannya, kata majmuk mendukung makna yang khusus atau makna yang berbeza daripada maksud kata dasarnya. Sila lihat contoh yang berikut:

air hujan, air kumbahan, air mata – air yang khusus (sejenis air)

jam tangan, jam dinding, jam randek – jam yang khusus (sejenis jam)

i. Kata majmuk kiasan atau simpulan bahasa

ii.  Kata majmuk yang berbeza maknanya daripada maksud kata dasarnya

Penentuan kata majmuk tertakluk pada kriteria yang berikut:

i. Frasa (dapat diselitkan kata hubung relatif “yang”)

cuaca sejuk/dingin/kering – cuaca yang sejuk/dingin/kering

musim sejuk/dingin – satu musim khusus di kawasan beriklim sederhana

perang dingin – perselisihan yang tidak menggunakan kekerasan senjata (kata majmuk kiasan)

ikan kering – ikan yang telah dijemur sehingga kering (setelah dibubuh garam, dan lain-lain)

kuih kering – sejenis kuih yang dibuat daripada tepung pulut dan telur (digoreng dan disira)

2.  Pada umumnya, kata dasar bagi kata majmuk tidak boleh diselangi oleh kata hubung “dan”, “atau” dan “yang”. Rangkaian kata yang dapat diselitkan dengan kata-kata hubung tersebut merupakan frasa.

Kata-kata lain yang dapat diselitkan di antara kata dasar kata majmuk tidak menidakkan bentuk katanya sebagai kata majmuk.

air sungai – air di sungai, air dari sungai

jam tangan – jam yang dipakai pada tangan

jubin lantai/dinding – jubin untuk atau pada lantai/dinding

orang kelainan upaya – orang dengan kelainan upaya

wad bersalin – wad untuk wanita bersalin

3.  Kecualian – ada juga kata majmuk yang asalnya merupakan frasa yang dapat diselitkan dengan kata hubung “yang” tetapi kata hubung itu telah digugurkan oleh masyarakat untuk menghasilkan kata majmuk istilah yang bermakna khusus.

kebal – tidak dapat ditembusi (dilukai) oleh senjata (peluru dan lain-lain), tidak lut

kereta kebal – asalnya  kereta yang kebal, iaitu kenderaan perang yang buatannya teguh dan tidak mudah untuk dimusnahkan (tank)

bilik kebal – asalnya bilik yang kebal, iaitu bilik yang binaannya teguh dan tidak mudah untuk dicerobohi (strong room)

meja bulat – perundingan (perbincangan) atau cara berunding yang menggunakan meja bulat untuk melambangkan para peserta mempunyai kedudukan atau taraf yang sama (kata majmuk)

Dari aspek morfologi, rumus umum untuk membezakan kata majmuk daripada frasa adalah seperti yang berikut:

ii. Ada perkaitan makna antara kata dasar dengan kata majmuk. Simbol “a“ ialah inti atau kata utama, manakala simbol “b“ ialah penerang atau kata yang memberikan keterangan lanjut tentang inti (a).

iii. Maksud kata majmuk lebih khusus daripada kata dasar.

Rangkaian kata bebas: air hujan, jam tangan, balai polis

Kata majmuk serangkai: kerjasama, warganegara

v. Pada umumnya, kata hubung “dan”, “atau” atau “yang” tidak boleh diselitkan di antara kata dasar.

vi. Meliputi kata majmuk rangkaian kata bebas, istilah, dan sesetengah kata majmuk serangkai.

vii. Termasuk kata dasar yang mempunyai morfem terikat, misalnya morfem terikat tani dalam kata majmuk pasar tani, usahawan tani dan pelancongan tani.

viii. Mencakupi kata dasar yang mempunyai singkatan, seperti singkatan dulu dalam kata majmuk bunga dulu jantan/betina dan singkatan tak dalam kata majmuk kata kerja tak transitif dan kata bilangan tak tentu.

ii. Tiada perkaitan makna antara kata dasar (a, b) dengan kata majmuk (c).

iii. Meliputi kata majmuk kiasan (simpulan bahasa) dan sesetengah kata majmuk serangkai.

Kata majmuk kiasan: bulan madu, tangkai jering

Kata majmuk serangkai: setiausaha, kakitangan

* Semua kata nama/adjektif majmuk merupakan frasa nama /adjektif dalam bidang sintaksis.

i. a, b: deretan dua kata atau lebih, ( ) ialah kata hubung tertentu yang boleh diselitkan.

ii. Kata hubung gabungan dan, atau atau kata hubung relatif yang boleh diselitkan dalam deretan katanya.

ibu bapa, teruna dara, turun naik, jatuh bangun, cantik molek, pahit manis, rumah baharu, kereta cantik

Selain rumus umum di atas, terdapat beberapa pertimbangan tambahan yang harus diambil kira:

laut biru (frasa), biru laut (kata majmuk)

cili merah (frasa), merah cili (kata majmuk)

tangan panjang (frasa), panjang tangan (kata majmuk kiasan)

Kata majmuk seperti biru laut dan merah cili merupakan warna khusus. Dalam hal ini, kata sendi nama seperti yang boleh diselitkan di antara kata dasarnya telah digugurkan. Frasa tangan panjang ialah keadaan semula jadi, manakala panjang tangan bererti sifat suka mencuri.

Pusat beli-belah itu dihiasi lampu pelbagai warna, termasuk lampu hijau, lampu merah, dan sebagainya.

a. Dia mendapat lampu hijau untuk melaksanakan projek itu.

b. Polis membuat serbuan mengejut di kawasan lampu merah bandar itu.

Maksud kawasan lampu merah: tempat yang banyak berlaku gejala sosial atau jenayah

iii. Pada umumnya, susunan kata dasar dalam kata majmuk mengikut hukum D-M (unsur yang diterangkan mendahului unsur yang menerangkannya) tetapi ada juga kecualiannya.

kanta tangan, tayangan perdana, telefon dail terus, menteri muda, warganegara

b. Kecualian: naib pengerusi, perdana menteri, timbalan menteri, bumiputera

c. Susunan unsur dalam kata majmuk kiasan:

Kata adjektif dahulu: ringan tulang, terang hati

Kata nama dahulu: hidung tinggi, darah panas


MAFI Sasar Pelaburan RM350 Juta Minggu Pertanian Lestari Ekspo Dubai

Untuk mendapatkan maklumat terkini, ikuti kami melalui Telegram

Putrajaya – Kementerian Pertanian dan Industri Makanan
Malaysia (MAFI) komited untuk mencapai sasaran pelaburan bernilai RM350 juta sepanjang Minggu Pertanian Lestari di EXPO 2020 Dubai. MAFI sebagai hos akan meneraju tema minggu itu di Pavilion Malaysia dari 21 Februari hingga 26 Februari 2022 dengan Malaysian Bioeconomy Development Corporation (Bioeconomy Corporation) sebagai agensi pelaksana.

Menteri Pertanian dan Industri Makanan, Yang Berhormat Datuk Seri Dr Ronald Kiandee berkata MAFI sedang berusaha keras untuk mencapai sasaran pelaburan tersebut dengan memupuk hubungan dan perkongsian strategik bersama-sama para pemain global, terutamanya Emiriyah Arab Bersatu (UAE) dan negara-negara Timur Tengah bagi memacu pertanian lestari untuk kebaikan Malaysia dan dunia.

“Kami akan mengadakan 11 pertukaran dokumen Memorandum Persefahaman, 50 potensi perniagaan, serta penyertaan daripada 20 PKS tempatan dan jabatan serta agensi di bawah MAFI pada minggu ini. Inilah peluang menarik untuk kami menampilkan amalan pertanian terbaik, inovasi pintar, dan sumber asli kaya di Malaysia yang menyumbang kepada keselamatan makanan, penjanaan kekayaan, perlindungan alam sekitar, dan mata pencarian yang mampan,” kata beliau.

Beliau menambah bahawa ekspo itu adalah peluang terbaik untuk meningkatkan hubungan dua hala dan perdagangan antara Malaysia dan UAE melalui pembangunan pertanian lestari. Kedua-dua negara bersedia untuk memanfaatkan kekuatan masing-masing bagi meningkatkan usaha pertanian lestari ke peringkat yang lebih tinggi.

MAFI dijangka menarik kira-kira 2000 orang pelawat dan delegasi sepanjang Minggu Pertanian Lestari melalui pelbagai program dan aktiviti, seperti pameran, pelancaran produk, pertukaran dokumen, demonstrasi masakan dan produk, koktel
rangkaian, padanan perniagaan dan ceramah poket. Kandungan program-program itu akan dijalankan berdasarkan lapan bidang tumpuan yang menampilkan kekuatan Malaysia dalam pertanian lestari, termasuklah kesejahteraan daripada biodiversiti, buah-buahan tanah tropika dan hasil sampingannya, pertanian bandar pintar, penyelesaian pertanian pintar, sisa kepada kekayaan, masakan lestari, teknologi dan penyelesaian pertanian terkini, serta peluang pelaburan untuk kelestarian pertanian.


Kerajaan Salur RM20.339 Bilion kepada 357 520 Majikan Melalui PSU

Kuala Lumpur –  Kerajaan secara keseluruhannya telah menyalurkan sebanyak RM20.339 bilion kepada 357 520 majikan melalui Program Subsidi Upah (PSU) bagi mengekalkan penggajian 2953 741 pekerja tempatan dalam usaha mengurangkan kadar pengangguran dalam kalangan pekerja warganegara Malaysia.

Menteri Kewangan, Tengku Datuk Seri Zafrul Tengku Abdul Aziz berkata setakat 4 Feb 2022, sebanyak RM14.643 juta telah disalurkan kepada 1482 majikan untuk terus beroperasi dan mengekalkan penggajian 24 405 pekerja.

Peruntukan sebanyak RM600 juta di bawah Bajet 2022, kerajaan melalui PERKESO akan meneruskan pelaksanaan PSU bersasar kepada pengusaha pelancongan yang mengalami penurunan pendapatan sekurang-kurangnya 30 peratus daripada jumlah jualan atau pendapatan pada Oktober 2021 hingga Disember 2021 berbanding mana-mana bulan pada 2019 hingga 2021 sebelum pandemik COVID-19.

“Permohonan telah dibuka sejak 1 Jan 2022 hingga 31 Mac 2022 namun majikan dari sektor dan aktiviti industri yang tidak tersenarai tetapi masih terjejas akibat COVID-19 masih boleh mengemukakan rayuan secara dalam talian kepada PERKESO,“ katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) Ke-84 yang dikeluarkan hari ini. Beliau berkata untuk maklumat lanjut, boleh layari https://www.perkeso.gov.my/bajet-2022/sip-bajet-2022.html.

Bagi PSU 4.0, Tengku Zafrul berkata setakat 4 Feb 2022, sebanyak RM2.270 bilion telah disalurkan kepada 146,519 majikan untuk terus beroperasi dan mengekalkan penggajian 1755 737 pekerja. Kerajaan melaksanakan PSU 4.0 dengan peruntukan sebanyak RM3.8 bilion yang dijangka memanfaatkan 2.5 juta pekerja. “Had gaji RM4,000 juga telah dilonggarkan yang membolehkan majikan memohon PSU 4.0 bagi pekerjanya yang bergaji lebih daripada RM4000.“

Mengenai Dana Pinjaman Mudah Perusahaan Kecil Sederhana (PKS) yang dikendalikan oleh Bank Negara Malaysia (BNM), katanya jumlah permohonan yang telah diluluskan oleh bank tempatan dan disetuju terima oleh PKS setakat 4 Feb 2022, sebanyak RM12.59 bilion yang akan memberi manfaat kepada 26 379 PKS. Jumlah ini termasuk dana Kemudahan Bantuan Khas (SRF), Kemudahan Automasi dan Pendigitalan (ADF), Kemudahan Semua Sektor Ekonomi (AES) dan Kemudahan Agromakanan (AF). Tengku Zafrul berkata walaupun dana SRF telah dimanfaatkan sepenuhnya, PKS masih boleh memohon skim pembiayaan yang masih tersedia melalui Tabung BNM seperti ADF, AES dan AF.

PKS juga boleh mendapatkan pembiayaan lain melalui platform imSME di pautan https://imsme.com.my/portal/bm/ yang boleh membantu dalam membuat padanan pembiayaan yang diperlukan dengan pelbagai penyedia dana untuk PKS.


CAAM Pantau Mitigasi Risiko Keselamatan Penerbangan

Putrajaya – Insiden yang melibatkan penerbangan AirAsia dari Kuala Lumpur ke Tawau, Sabah pada 11 Februari 2022 baru-baru ini apabila seekor ular ditemui di dalam pesawat, telah selamat dilencongkan ke Lapangan Terbang Antarabangsa Kuching, Sarawak mengikut prosedur keselamatan yang diperlukan.

Kementerian Pengangkutan Malaysia (MOT)  berhubung rapat dengan Pihak Berkuasa Penerbangan Awam Malaysia (CAAM) mengenai perkara ini. Pengawal selia keselamatan dan teknikal menguruskan perkara ini dengan baik dengan syarikat penerbangan tersebut mengikut semua prosedur dan peraturan keselamatan.

Setiap syarikat penerbangan mematuhi semakan prapenerbangan yang ketat sebagai sebahagian daripada keperluan dan Prosedur Operasi Standard. Sehubungan dengan itu, CAAM akan terus memantau situasi dengan pengurusan syarikat penerbangan untuk memastikan segala mitigasi risiko diuruskan dengan sewajarnya.

CAAM tidak akan berkompromi dalam sebarang isu yang boleh
menjejaskan keselamatan operasi syarikat penerbangan.


Petua Elak Tindakan Mahkamah Akibat Cukai Tertunggak

Untuk mendapatkan maklumat terkini, ikuti kami melalui Telegram

Sepanjang tahun 2021 pelbagai pengalaman pahit dan manis kita rasai. Tahun 2021 juga menyaksikan negara kita masih bergelut dengan tekanan ekonomi akibat daripada situasi pandemik COVID-19 yang berlarutan. Sebagai rakyat kita turut tidak terkecuali daripada menerima tempias kepada keperitan ekonomi negara. Pada masa ini ramai dalam kalangan kita merancang untuk mengatur semula perbelanjaan bulanan agar dengan pendapatan atau keuntungan perniagaan yang ada kita boleh terus meneruskan kelangsungan kehidupan atau perniagaan pada masa hadapan.

Dalam kita mengatur semula perbelanjaan tersebut, ada yang terus mengabaikan bayaran cukai yang sepatutnya dibuat kepada Lembaga Hasil Dalam Negeri Malaysia (HASiL). Akibatnya, baki cukai kita akan tertunggak dan risiko kita dikenakan tindakan mahkamah adalah tinggi. Sekiranya tindakan mahkamah diambil terhadap kita, maka hal ini bukan sahaja akan menjejaskan imej kita, malah hal ini mungkin akan menambahkan beban kita kerana terpaksa mengupah peguam bagi mempertahankan diri.

Petua dalam artikel ini boleh dijadikan panduan agar kita dapat menguruskan perihal cukai kita dengan baik sekali gus mengelakkan diri kita mempunyai tunggakan cukai dan dikenakan tindakan mahkamah.

Peka dan ambil peduli peruntukan undang-undang berkaitan dengan cukai

Jika kita benar-benar peka, ambil peduli dan tidak ambil remeh tentang cukai, hal tunggakan cukai hingga kita dikenakan tindakan undang-undang tidak akan terjadi. Apa yang kita perlu lakukan ialah cakna dengan segala peruntukan undang-undang yang telah ditetapkan oleh Kerajaan. Seperti yang ditetapkan oleh undang-undang, bagi individu yang tidak mempunyai punca pendapatan perniagaan yakni yang makan gaji sahaja, mereka perlu melunaskan cukai tahunan mereka selewat-lewatnya pada 30 April setiap tahun. Manakala, bagi individu yang berniaga, mereka dikehendaki menjelaskan semua amaun cukai tahunan mereka selewat-lewatnya pada 30 Jun setiap tahun. Sementara itu, bagi syarikat pula mereka wajib membayar semua amaun cukai mereka dalam tempoh tujuh (7) bulan selepas tarikh tutup tempoh perakaunan syarikat. Jadi, jika tempoh-tempoh ini tidak dipatuhi maka amaun cukai yang dikenakan terhadap kita berkemungkinan besar akan menjadi cukai tertunggak.

Rujuk banyak maklumat berkenaan cukai yang banyak terdapat di portal rasmi HASiL dan internet.

Pelbagai maklumat berkaitan dengan cukai pendapatan ada dimuatkan dalam portal rasmi HASiL di www.hasil.gov.my untuk rujukan. Malah, melalui portal rasmi ini, HASiL menyediakan Gerbang Pendidikan Percukaian melalui platform Eduzone. Platform Eduzone bukan sahaja memuatkan pelbagai risalah dan artikel berkaitan dengan percukaian, malah ia turut dilengkapi dengan pelbagai video pendek dan video-video wawancara pegawai HASiL dengan pihak media yang berbentuk penerangan dan boleh dimanfaatkan oleh kita sebagai pembayar cukai.

Selain daripada portal rasmi HASiL, maklumat percukaian juga boleh dirujuk di platform media sosial rasmi HASiL dan portal firma percukaian bertauliah yang sememangnya pakar dalam bidang percukaian.

Sebolehnya elakkan untuk membuat rujukan dengan maklumat yang dikongsi di media sosial yang tidak diiktiraf. Hal ini kerana dikhuatiri maklumat yang dipaparkan dalam media sosial tersebut adalah kurang tepat dan terpesong.

Hubungi HASiL untuk dapatkan maklum balas dan khidmat nasihat

Bagi memastikan kita mendapat maklum balas sahih dan nasihat yang tepat, kita boleh menghubungi pegawai perhubungan pelanggan HASiL di talian 03-89111000 atau

603-89111100 bagi panggilan dari luar negara. Jangan sesekali merujuk  pihak yang tidak pakar kerana ia hanyalah umpama kita bertanya mengenai rawatan dan perubatan kepada arkitek dan bukannya kepada seorang doktor. Dikhuatiri isu percukaian kita tidak akan selesai, malah akan menjadi lebih celaru.

Seandainya talian khidmat pelanggan HASiL ini terlalu sibuk, kita masih lagi mempunyai pilihan untuk menghubungi pegawai-pegawai yang telah diberi tanggungjawab melayani pertanyaan pembayar cukai yang mana nombor-nombor telefon bimbit rasmi mereka ada disiarkan dalam portal rasmi LHDNM. Selain itu, pelbagai saluran komunikasi lain seperti HASiL Live Chat, Facebook, Twitter, Instagram, dan Borang Maklum Balas Pelanggan turut disediakan oleh HASiL untuk kita manfaatkan.

Semak kedudukan cukai kita melalui MyTAX

Lakukan semakan dengan HASiL sekerap mungkin bagi mengelakkan kita terbeban dengan cukai tertunggak. Kini HASiL telah menyediakan kaedah semakan yang mudah iaitu melalui aplikasi MyTax yang boleh dibuat secara dalam talian dan di hujung jari sahaja. MyTax bukan sahaja satu aplikasi yang membolehkan kita membuat semakan cukai, malah lebih daripada itu MyTax juga merupakan one stop centre bagi pembayar cukai untuk mengisytiharkan cukai mereka dan mendapatkan informasi cukai yang terkini.

Bincang dengan HASiL untuk ansuran cukai

HASiL sentiasa terbuka untuk mengadakan perbincangan jika kita tidak mampu membayar amaun cukai secara sekali gus. Bagi HASiL kaedah bayaran secara ansuran masih boleh dipertimbangkan, namun ia hendaklah mendapat kelulusan terlebih dahulu. Maknanya, kita tidak boleh mengambil keputusan sendiri dengan membuat bayaran amaun cukai kita sedikit demi sedikit tanpa persetujuan pihak HASiL.

Bagi tujuan ini, biasanya kita dikehendaki menyediakan dokumen-dokumen seperti penyata aliran tunai bulanan, penyata bank beberapa bulan terkini, senarai komitmen bulanan kita dan bilangan ansuran yang ingin kita cadangkan. Bukan setakat ansuran sahaja boleh dibincangkan, malah kita juga boleh membuat rayuan atas kenaikan cukai yang dikenakan terhadap kita dan rayuan akan dipertimbangkan oleh HASiL berdasarkan kepada merit setiap kes. Jadi, tiada lagi alasan untuk kita tidak menghubungi HASiL dan melakukan perbincangan dengan mereka berkenaan bayaran cukai kita.

Pendek kata, seperti mana yang sering diperkatakan oleh netizen pada masa ini, “Benda boleh bincang, buat apa nak kecoh-kecoh!“ HASiL bersedia untuk mendengar permasalahan kita dalam melunaskan tunggakan cukai dan seterusnya mencadangkan jalan penyelesaiannya.

Kesimpulannya, tunggakan cukai tidak akan berlaku seandainya kita sentiasa ambil peduli tentang hal ehwal percukaian kita. Jangan bimbang untuk berbincang dengan HASiL sekiranya kita tidak mampu untuk melunaskan semua cukai kita dengan segera, sebaliknya hubungilah HASiL dan ambil inisiatif untuk berbincang kaedah ansuran yang terbaik. Ingatlah bahawa cukai yang kita bayar amat diperlukan kerana cukai akan digunakan oleh Kerajaan untuk manfaat segenap lapisan rakyat. Melalui duit cukai ini pelbagai kemudahan dan program pembangunan serta kebajikan rakyat dapat dilaksanakan.

Rakyat Malaysia ini bertuah, kerana dengan adanya cukai, Kerajaan mampu menyediakan berbilion-bilion ringgit dana bantuan terutamanya apabila berlakunya pandemik COVID-19 dan bencana alam. Semuanya adalah bagi memastikan kesejahteraan rakyat sentiasa terbela. Terima kasih pembayar cukai! Kerana sumbangan anda, rakyat Malaysia sejahtera.


e-PEMBAYARAN TONGGAK EKONOMI DIGITAL

Untuk mendapatkan maklumat terkini, ikuti kami melalui Telegram

Sejak sekitar sedekad yang lalu, Malaysia telah menyaksikan pembangunan dan penggunaan sistem pembayaran elektronik (e-pembayaran) yang lebih meluas di kalangan pengguna dan peniaga. Terdahulu secara amnya, masyarakat hanya mempunyai dua pilihan; iaitu sama ada transaksi secara tunai, atau kad kredit. Ini menjadikan kad kredit sebagai medium utama untuk sebarang transaksi tanpa tunai sebelum ini.

Gelombang e-pembayaran di Malaysia dilihat bermula dengan inisiatif Bank Negara Malaysia (BNM) apabila ia mengeluarkan Rangka Kerja Pembaharuan Kad Pembayaran yang dilaksanakan secara berperingkat dari 15 Januari 2015. Menerusi rangka kerja ini, BNM dilihat mempromosikan penggunaan kad debit yang dipercayai dapat memanfaatkan pengguna kerana sistemnya yang mudah, serta lebih kos efektif.

Seterusnya, sistem e-pembayaran di Malaysia terus berkembang ekoran trend e-dompet (e-wallet) yang dipopularkan oleh AliPay dan WeChat Pay di China. Industri mula dilimpahi dengan pemain-pemain industri teknologi kewangan lain yang tidak mahu ketinggalan. Antara nama besar dalam e-pembayaran di Malaysia termasuklah Boost, Touch ‘n Go, e-Wallet, BigPay, GrabPay, ShopeePay, dan MAE.

Berbanding mod transaksi tanpa tunai lain, e-dompet kini meraih populariti yang lebih dalam kalangan pengguna atas beberapa faktor. Pertama, dompet elektronik berfungsi dengan menggunakan aplikasi di telefon mudah alih – yang merupakan alat utama yang sangat penting kepada semua orang di zaman ini. Malahan, ada yang mengatakan bahawa kita tidak kisah jika tertinggal dompet di rumah, tetapi kebanyakan antara kita akan berpatah balik ke rumah sekiranya tertinggal telefon bimbit.

Selain itu, operator dompet elektronik juga bijak memplebagaikan fungsi aplikasi mereka agar dapat menarik perhatian lebih ramai pengguna, terutamanya di kalangan pengguna dari generasi milenium. Antaranya, kempen pulangan tunai (cashback), mata ganjaran (reward points), dan permainan atau cabaran harian atau mingguan yang menjanjikan lebih ganjaran. Malahan, kolaborasi operator dompet elektronik dengan beberapa jenama terkenal juga mampu menarik lebih ramai pengguna..

Tidak dinafikan bahawa tempoh pandemik Covid-19 juga telah memainkan peranan untuk mempercepat proses transformasi daripada transaksi tunai kepada transaksi tanpa tunai. Mungkin tidak pernah terlintas di fikiran kita sebelum ini untuk melihat gerai-gerai kecil di tepi jalan turut menggunakan pelbagai peranti moden yang membolehkan mereka menjalankan perniagaan hibrid –  gabungan fizikal dan atas talian. Perlu diingatkan bahawa segala transaksi e-dagang ini tidak mungkin berjaya tanpa kemajuan sistem e-pembayaran.

Terkini, jaringan lebuh raya oleh syarikat konsesi Projek Lebuh raya Utara-Selatan (PLUS) Expressway Berhad juga telah memperkenalkan sistem pembayaran tol yang menggabungkan teknologi Identifikasi Frekuensi Radio (RFID) dengan sistem dompet elektronik oleh Touch ‘n Go bagi memastikan operasi yang lebih mudah dan lancar. Walau bagaimanapun, hal ini menimbulkan sedikit kegusaran dalam kalangan pengguna jalan raya apabila penggunaan sistem MyRFID itu telah mengakibatkan kesesakan jalan raya teruk di sekitar Lembah Klang. Rata-rata pengguna meluahkan kekesalan dengan tindakan syarikat konsesi tersebut yang gagal menangani kegagalan sistem myRFID di plaza-plaza tol yang berkenaan.

Usaha PLUS menyediakan sistem pembayaran digital yang berpaksikan teknologi RFID itu perlu diberi kredit, kerana secara teori ianya dapat memberi banyak manfaat kepada pengguna. Walau bagaimanapun, proses pelaksanaannya perlu memfokuskan aspek teknikal bagi memastikan kesediaan sistem untuk beroperasi dengan lancar tanpa sebarang masalah yang signifikan.

Peningkatan penggunaan perbankan Internet, perbankan mudah alih, dompet elektronik dan sebagainya dalam pelbagai urusan harian menunjukkan bahawa populasi di Malaysia sudah semakin selesa menggunakan teknologi kewangan (fintech). Statistik terkini oleh Bank Negara Malaysia menunjukkan peningkatan drastik bagi e-pembayaran merangkumi penggunaan kad kredit, kad caj, kad debit, dan wang elektronik bagi tempoh enam tahun dari 2016 ke 2021. Yang paling ketara ialah peningkatan transaksi yang menggunakan wang elektronik, iaitu meningkat daripada hanya RM7.7 bilion pada tahun 2016 kepada RM50.5 bilion pada tahun 2021. Hal ini diikuti oleh penggunaan kad debit, iaitu daripada RM22.6 bilion kepada RM78.2 bilion pada tempoh yang sama.

Transformasi digital dilihat mampu memacu ekonomi negara bagi mencapai aspirasi Malaysia untuk menjadi negara berpendapatan tinggi. Seiring dengan revolusi ekonomi digital, negara juga perlu pantas mengikuti perkembangan teknologi sistem e-pembayaran serta peranti pemprosesan pembayaran. Zaman ini bukan lagi zaman yang besar mengalahkan yang kecil; tetapi kini zaman yang pantas mengalahkan yang lambat. Maka, dengan peningkatan kemajuan semasa, semoga kita terus progresif dan terus berada di trajektori yang betul untuk mencapai aspirasi negara.

Dr. Nurul Afidah Mohamad Yusof ialah Penolong Profesor di Jabatan Kewangan, Fakulti Perniagaan dan Kewangan, Universiti Tunku Abdul Rahman.


Potensi Sektor Pertanian Negara

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail telah berkenan menyerahkan sumbangan MAIPs berjumlah RM21 000 kepada seramai 30 orang asnaf terpilih dalam kalangan anak kariah Masjid Jamek Beseri. Mereka menerima sumbangan sebanyak RM700 setiap seorang.

Baginda bertitah bahawa golongan belia perlu sentiasa diberikan dorongan untuk menyertai sektor pertanian secara komersial kerana sektor ini mempunyai potensi yang besar dan menguntungkan negara.

Selain itu, penglibatan golongan belia juga diharap dapat mentransformasikan sektor pertanian dengan penggunaan teknologi automasi, pendigitalan dan pertanian pintar untuk memajukan sektor pertanian di negara ini.

Tambah baginda lagi, golongan muda perlu menjadikan negara Taiwan dan Belanda sebagai contoh dalam sektor pertanian.

Walaupun negara tersebut mempunyai tanah yang terhad, tetapi mereka berjaya menjadi negara pengeluar produk pertanian yang dikenali di seantero dunia.

Sehubungan dengan itu, DYTM Tuanku Syed Faizuddin Putra Jamalullail berharap agar agensi yang berkaitan mengambil tindakan proaktif dan berganding bahu untuk mengembalikan kegemilangan sektor pertanian dengan menerokai sumber tanaman baharu yang berpotensi untuk dikomesialkan.


Ekonomi Haiwan Peliharaan China: Kucing Menguasai Internet?

Untuk mendapatkan maklumat terkini, ikuti kami melalui Telegram

Mereka juga mungkin memerintah China. Hasil tinjauan secara dalam talian mendapati kucing menjadi rakan popular kepada golongan muda pemilik haiwan peliharaan berbanding dengan anjing.

Ekonomi haiwan peliharaan China kini berkembang pesat apabila lebih banyak rakyat China menangguhkan hasrat untuk berkahwin dan memiliki anak demi “bayi atau anak berbulu”. Para pemilik haiwan peliharaan ini mempunyai beberapa persamaan, iaitu dalam kalangan mereka masih muda, berpendidikan tinggi dan berpendapatan tinggi.

Pasaran haiwan peliharaan di China dianggarkan bernilai 298.8 bilion yuan (USD46 bilion) pada tahun 2020, meningkat daripada 72.5 bilion yuan pada tahun 2015. Lebih daripada 70% pemilik haiwan peliharaan dalam tinjauan baru-baru ini berkata mereka memiliki kucing berbanding hanya 40% yang mengatakan mereka menternak anjing.

Berdasarkan laporan portal berita China, Thepaper.cn, hasil tinjauan DT Business Data Company dan jenama produk haiwan kesayangan, Vetreska mendapati dalam kalangan 1392 orang responden yang mempunyai haiwan peliharaan, lebih 70% memelihara kucing, kadar tertinggi dalam kalangan semua pemilik haiwan peliharaan.

Fakta mengenai populariti kucing ini dikukuhkan dengan sensasi terkini seekor kucing baka British Shorthair di wilayah Fujian, China. Chan An atau Chef Chan An bintang popular YouTube, handal menyediakan minuman, memasak hidangan penuh dan juga membakar! Dengan kaki comel itu mengacau periuk, dan membalikkan telur.Pemilik Chang An mula menyiarkan video comel ini tentang kucingnya “memasak“ pada tahun 2019. Bukan sahaja setiap hidangan kelihatan sangat lazat, tetapi semuanya juga diceritakan dari sudut pandang seekor kucing.


Amerika Syarikat Menggantung Import Avokado Mexico

Mexico City  –  Amerika Syarikat (AS) menggantung import avokado dari Mexico pada malam Super Bowl LVI selepas pemeriksa keselamatan kilang AS menerima ancaman, lapor The Associated Press.

Pihak berkuasa kesihatan AS membuat keputusan itu selepas seorang pegawai mereka yang menjalankan pemeriksaan di Uruapan, Michoacan menerima mesej ugutan melalui telefon bimbit rasminya menurut Jabatan Pertanian Mexico dalam satu kenyataan.

Import avokado digantung “hingga notis lanjut“. Larangan itu dibuat semasa peluang jualan puncak dalam kalangan penanam avokado Mexico. Penggantungan ini akan memberikan sedikit kesan kepada jualan Super Bowl kerana avokado tersebut telah dihantar.

Industri eksport avokado Mexico menjadi mangsa pertempuran perang antara kartel dadah dengan peras ugut penanam avokado di negeri Michoacan, satu-satunya negeri Mexico yang diberi kuasa sepenuhnya untuk mengeksport avokado ke AS. Menurut kebanyakan penanam avokado di Michoacan,  kartel dadah mengancam mereka atau ahli keluarga mereka dengan penculikan atau kematian melainkan mereka membayar wang perlindungan yang boleh menelan kos hingga beribu-ribu dolar setiap ekar.

Pasukan pemeriksa daripada Department of Agriculture, Animal and Plant Health Inspection Services sebelum ini diancam oleh kartel tersebut pada bulan Ogos 2019, menyebabkan agensi tersebut mengeluarkan amaran mengenai tindakan yang mungkin akan dikenakan kepada pihak terbabit akibat menyerang atau mengancam pasukan pemeriksa AS.